**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**\_\_ \_\_\_\_\_\_\_\_\_\_\_\_ 2017 թվականի N \_\_ -Ն**

**ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ԵՎ Հայաստանի Հանրապետության ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒՆԻՍԻ 13-Ի N 780-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

Համաձայն «Հայաստանի Հանրապետությունում հաշմանդամների սոցիալական պաշտպանության մասին» Հայաստանի Հանրապետության օրենքի 5.1-րդ հոդվածի, Հայաստանի Հանրապետության կառավարության 2017 թվականի հունվարի 12-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» N 122-Ն որոշման N1 հավելվածի 108-րդ կետի՝ Հայաստանի Հանրապետության կառավարությունը որոշում է.

1. Սահմանել, որ

1) բժշկասոցիալական փորձաքննության չափորոշիչները ներառում են՝

ա. բժշկասոցիալական փորձաքննության ժամանակ օգտագործվող դասակարգիչները և հաշմանդամության խմբերի, «հաշմանդամություն ունեցող երեխա» կարգավիճակի սահմանման չափանիշները.

բ. ախտաբանական վիճակները, որոնց դեպքում 2 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը` մինչև 18 տարին լրանալը.

գ. ախտաբանական վիճակները, որոնց դեպքում 4 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը` մինչև 18 տարին լրանալը.

2) հաշմանդամություն ունենալու հանգամանքը պարզելու նպատակով առաջին անգամ բժշկասոցիալական փորձաքննության համար դիմած անձանց (այդ թվում՝ երեխաների) բժշկասոցիալական փորձաքննությունն իրականացվում և հաշմանդամության ճանաչման (կամ չճանաչման) մասին որոշումն ընդունվում է անձի բազմակողմանի գնահատման՝ Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված մոդելի համաձայն, բացառությամբ սույն որոշման 6-րդ կետով սահմանված դեպքի.

3) հաշմանդամության ճանաչման, հաշմանդամության խմբի (կամ «հաշմանդամություն ունեցող երեխա» կարգավիճակի) տրման ժամկետը լրանալու կամ հաշմանդամություն ունեցող անձի (հաշմանդամություն ունեցող երեխայի) առողջական վիճակի փոփոխության (վատթարացման կամ բարելավման) դեպքում վերափորձաքննության համար դիմած անձանց վերափորձաքննությունն իրականացվում և հաշմանդամության ճանաչման (կամ չճանաչման) մասին որոշումն ընդունվում է անձի բազմակողմանի գնահատման՝ Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված մոդելի համաձայն, եթե վերափորձաքննության համար դիմած անձն այդ մասին գրավոր կերպով արտահայտել է իր կամահայտնությունը:

2. Հաստատել՝

1) բժշկասոցիալական փորձաքննության ժամանակ օգտագործվող դասակարգիչները և հաշմանդամության խմբերի, «հաշմանդամություն ունեցող երեխա» կարգավիճակի սահմանման չափանիշները՝ համաձայն N1 հավելվածի.

2) ախտաբանական վիճակները, որոնց դեպքում 2 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը՝ մինչև 18 տարին լրանալը, համաձայն N2 հավելվածի.

3) ախտաբանական վիճակները, որոնց դեպքում 4 տարի դիտման պայմաններում հաշմանդամությունը սահմանվում է անժամկետ, իսկ «հաշմանդամություն ունեցող երեխա» կարգավիճակը՝ մինչև 18 տարին լրանալը, համաձայն N3 հավելվածի.

4) անձի բազմակողմանի գնահատման՝ Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված հաշման­դամության սահմանման մոդելը՝ համաձայն N 4 հավելվածի:

3. Հայաստանի Հանրապետության աշխատանքի և սոցիալական հարցերի նախարարին՝ սույն որոշումն ուժի մեջ մտնելուց հետո մեկամսյա ժամկետում հաստատել բժշկասոցիալական փորձաքննության ժամանակ օգտագործվող չափորոշիչների կիրարկման վերաբերյալ մեթոդական ուղեցույց՝ այն համաձայնեցնելով Հայաստանի Հանրապետության առողջապահության նախարարի հետ:

4. Հայաստանի Հանրապետության առողջապահության նախարարին՝ ցուցաբերել անհրաժեշտ մեթոդական աջակցություն սույն որոշման 3-րդ կետում նշված ուղեցույցի մշակման գործընթացում:

5. Ուժը կորցրած ճանաչել Հայաստանի Հանրապետության կառավարության 2003 թվականի հունիսի 13-ի «Բժշկասոցիալական փորձաքննության չափորոշիչները հաստատելու մասին» N 780-Ն որոշումը:

6. Հաշմանդամություն ունենալու հանգամանքը պարզելու նպատակով մինչև 2018 թվականի հունվարի 1-ն առաջին անգամ բժշկասոցիալական փորձաքննության համար դիմած անձանց բժշկասոցիալական փորձաքննությունն իրականացվում և հաշմանդամության ճանաչման (կամ չճանաչման) մասին որոշումն ընդունվում է մինչև սույն որոշման 2-րդ կետի 4-րդ ենթակետի ուժի մեջ մտնելը գործող օրենսդրության համաձայն, եթե սույն որոշման 2-րդ կետի 4-րդ ենթակետի ուժի մեջ մտնելու օրվա դրությամբ տվյալ անձի բժշկասոցիալական փորձաքննությունը դեռևս չի իրականացվել և դիմողը գրավոր չի պահանջում, որ բժշկասոցիալական փորձաքննությունն իրականացվի և հաշմանդամության ճանաչման (կամ չճանաչման) մասին որոշումն ընդունվի անձի բազմակողմանի գնահատման՝ Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված մոդելի համաձայն:

7. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն որոշման 1-ին կետի 2-րդ, 3-րդ ենթակետերի, 2-րդ կետի 4-րդ ենթակետի և 6-րդ կետի, որոնք ուժի մեջ են մտնում 2018 թվականի հունվարի 1-ից:

**Հավելված N 1**

**Հայաստանի Հանրապետության**

**կառավարության 2017 թվականի  
------------- -ի N ----- -Ն որոշման**

**ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ԴԱՍԱԿԱՐԳԻՉՆԵՐԸ ԵՎ ՀԱՇՄԱՆԴԱՄՈՒԹՅԱՆ ԽՄԲԵՐԻ, «ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԵՐԵԽԱ» ԿԱՐԳԱՎԻՃԱԿԻ ՍԱՀՄԱՆՄԱՆ ՉԱՓԱՆԻՇՆԵՐԸ**

**I. ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԺԱՄԱՆԱԿ ՕԳՏԱԳՈՐԾՎՈՂ ՀԻՄՆԱԿԱՆ ՀԱՍԿԱՑՈՒԹՅՈՒՆՆԵՐԸ ԵՎ ԴԱՍԱԿԱՐԳԻՉՆԵՐԸ**

1. Բժշկասոցիալական փորձաքննության ժամանակ օգտագործվող հիմնական հասկացություններն են՝

1) առողջություն՝ անձի ֆիզիկական, հոգեկան և սոցիալական լիակատար բարեկեցիկ վիճակ (այլ ոչ միայն հիվանդության և ֆիզիկական արատների բացակայություն).

2) առողջության խաթարում՝ անձի օրգանիզմի հոգեբանական, ֆիզիոլոգիական, մարմնի կառուցվածքի և (կամ) օրգանիզմի ֆունկցիայի խանգարման հետ կապված ֆիզիկական, հոգեկան, ֆիզիոլոգիական անբարեկեցություն.

3) կենսագործունեություն՝ անձի ինքնասպասարկման, ինքնուրույն տեղաշարժվելու, կողմնորոշվելու, հաղորդակցվելու, սեփական վարքը հսկելու, ուսումնառելու, աշխատանքային գործունեությամբ զբաղվելու (երեխաների համար՝ խաղալու), հասարակության կյանքին մասնակցելու ունակությունների (կարողությունների) և հնարավորությունների համակցություն.

4) կենսագործունեության սահմանափակումներ՝ անձի ինքնասպասարկման, ինքնուրույն տեղաշարժվելու, կողմնորոշվելու, հաղորդակցվելու, սեփական վարքը հսկելու, ուսումնառելու, աշխատանքային գործունեությամբ զբաղվելու (երեխաների համար` խաղալու), հասարակության կյանքին մասնակցելու ունակությունների (կարողությունների) ու հնարավորությունների լրիվ կամ մասնակի կորուստ.

5) կենսագործունեության սահմանափակման աստիճան՝ սույն կետի 5-րդ ենթակետում նշված մեկ կամ մի քանի ունակությունների (կարողությունների) ու հնարավորությունների լրիվ կամ մասնակի կորստի կամ շեղման աստիճան.

6) աշխատանքային, կենցաղային և հասարակական գործունեության համար հատուկ ստեղծված պայմաններ՝ առանձնահատուկ սանիտարահիգիենիկ, կազմակերպչական, տեխնիկական, տեխնոլոգիական, իրավական, տնտեսական, միկրոսոցիալական գործոններ, որոնք հաշմանդամություն ունեցող և հաշմանդամ չճանաչված անձանց հնարավորություն են տալիս իրականացնել աշխատանքային, կենցաղային և հասարակական գործունեություն՝ նրանց վերականգնողական անհատական ծրագրին և կարողությանը համապատասխան.

7) մասնագիտություն՝ աշխատանքային գործունեության, զբաղմունքի տեսակ, աշխատանքի որոշակի բնագավառ, որը պահանջում է որոշակի պատրաստվածություն (մասնագիտական կրթություն և որակավորում կամ լրացուցիչ մասնագիտական ուսուցում կամ վերամասնագիտացում կամ մասնագիտական կամ վարպետային ուսուցում) և սովորաբար հանդիսանում է կենսապահովման միջոց.

8) որակավորում՝ որոշակի աշխատանքի կատարման համար անհրաժեշտ մասնագիտական ուսուցման աստիճան և տեսակ կամ պատրաստվածության մակարդակ, որը կարող է բնութագրվել կարգով, դասով, կոչումով և այլ որակավորման չափանիշներով.

9) վերականգնման տեխնիկական միջոցներ և այլ oժանդակ պարագաներ՝ կենuագործունեության uահմանափակումների լրիվ կամ մաuնակի հաղթահարման, փոխհատուցման (փոխարինման) համար նախատեuված հատուկ uարքեր և տեխնիկական միջոցներ, այդ թվում՝ պրոթեզաօրթոպեդիկ պարագաներ:

2. Բժշկասոցիալական փորձաքննության ժամանակ օգտագործվում են հետևյալ դասակարգիչները՝

1) օրգանիզմի ֆունկցիաների խանգարումների և մարմնի կառուցվածքի խախտումների դասակարգիչներ՝ ըստ խանգարումների (խախտումների) տիպերի.

2) օրգանիզմի ֆունկցիաների խանգարումների և մարմնի կառուցվածքի խախտումների դասակարգիչներ՝ ըստ խանգարումների (խախտումների) արտահայտվածության աստիճանի.

3) կենսագործունեության հիմնական տեսակների դասակարգիչներ՝

ա. 18 տարեկան և ավելի բարձր տարիք ունեցող անձանց (այսուհետ՝ չափահասներ) համար.

բ. մինչև 18 տարեկան անձանց (այսուհետ նաև՝ երեխաներ) համար.

4) կենսագործունեության հիմնական տեսակների սահմանափակման դասակարգիչներ՝ ըստ սահմանափակումների արտահայտվածության աստիճանի.

ա. չափահասների համար.

բ. երեխաների համար:

**II. ՕՐԳԱՆԻԶՄԻ ՖՈՒՆԿՑԻԱՆԵՐԻ ԽԱՆԳԱՐՈՒՄՆԵՐԻ ԵՎ ՄԱՐՄՆԻ ԿԱՌՈՒՑՎԱԾՔԻ ԽԱԽՏՈՒՄՆԵՐԻ ԴԱՍԱԿԱՐԳՈԻՄՆ ԸՍՏ ԽԱՆԳԱՐՈՒՄՆԵՐԻ (ԽԱԽՏՈՒՄՆԵՐԻ) ՏԻՊԵՐԻ**

3. Օրգանիզմի ֆունկցիաների խանգարումները և մարմնի կառուցվածքի խախտումները՝ ըստ խանգարումների (խախտումների) տիպերի, դասակարգվում են՝

1) հոգեկան ֆունկցիաների խանգարումներ, որոնց թվին են դասվում ընկալման, հիշողության, մտածողության, ուշադրության, ինտելեկտի, բարձրագույն կեղևային ֆունկցիաների, հույզերի, կամքի, գիտակցության, կողմնորոշման, սեփական «ես»-ի ճանաչողության խանգարումները.

2) լեզվական և խոսքի խանգարումներ, որոնց թվին են դասվում հոգեկան խանգարումներով չպայմանավորված գրավոր և բանավոր, բերանացի ու ոչ բերանացի խոսքի խանգարումները, կակազումը, դիզարթրիան և ձայնագոյացման ու խոսքի ձևի այլ խանգարումները.

3) զգայական ֆունկցիաների խանգարումներ, որոնց թվին են դասվում տեսողության, լսողության, հոտառության, շոշափելիքի, վեստիբուլյար (անդաստակային ապարատի) ֆունկցիաների, ցավային զգացողության խանգարումները և ցավային համախտանիշը.

4) հենաշարժական ֆունկցիաների խանգարումներ, որոնց թվին են դասվում գլխի, մարմնի, վերջույթների շարժողական ֆունկցիաների, կանգուն կեցվածքի, շարժումների կոորդինացիայի, հոդերի շարժողականության, մկանային ուժի, մկանային տոնուսի, ակամա շարժողական ռեակցիայի, քայլվածքի ձևի, նյարդամկանային այլ խանգարումները.

5) ընդերային և նյութափոխանակության խանգարումներ, որոնց թվին են դասվում սնուցման (մարսողության, էներգիայի և նյութափոխանակության) խանգարումները, արյան շրջանառության, շնչառության, արտազատման, միզագոյացման, միզարձակման, ներզատիչ գեղձերի, արյունաստեղծման, իմունիտետի ֆունկցիաների խանգարումները.

6) մաշկի պաշտպանողական և վերականգնողական, մաշկի և մաշկային հավելումների ֆունկցիաների խանգարումներ, այդ թվում՝ մարմինը ֆիզիկական, քիմիական և կենսաբանական վնասներից պաշտպանելու (ներառյալ արևից և ճառագայթման այլ տեսակներից պաշտպանության, լուսազգայունության, պիգմենտավորման, մաշկի որակի), մաշկի ջերմակարգավորման ֆունկցիաների խանգարումները, մաշկի վնասվածքները վերականգնելու (ներառյալ՝ կեղևացման, առողջացման, սպիացման) ֆունկցիաների խանգարումները.

7) ձևախեղումներ, որոնց թվին են դասվում դեմքի, գլխի, մարմնի, վերջույթների կառուցվածքային դեֆորմացիան, արտահայտված արտաքին ձևախեղումը, մարսողական, միզարձակման, շնչառական ուղիների ոչ նորմալ բացվածքները, մարմնի չափսերի խանգարումները՝ գիգանտիզմը, գաճաճությունը, կախեքսիան, գերգիրությունը։

4. Սույն հավելվածի 3-րդ կետով սահմանված դասակարգումն երեխաների համար իրականացնելիս՝ հաշվի են առնվում նաև երեխաների տարիքային առանձնահատկությունները:

**III. ՕՐԳԱՆԻԶՄԻ ՖՈՒՆԿՑԻԱՆԵՐԻ ԽԱՆԳԱՐՈՒՄՆԵՐԻ ԵՎ ՄԱՐՄՆԻ ԿԱՌՈՒՑՎԱԾՔԻ ԽԱԽՏՈՒՄՆԵՐԻ ԴԱՍԱԿԱՐԳՈՒՄՆ ԸՍՏ ԽԱՆԳԱՐՈՒՄՆԵՐԻ** **(ԽԱԽՏՈՒՄՆԵՐԻ)** **ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

5. Օրգանիզմի ֆունկցիաների կայուն խանգարումները և մարմնի կառուցվածքի խախտումները բնութագրող տարբեր որակական և քանակական ցուցանիշների համալիր գնահատումը նախատեսում է խանգարումների (խախտումների) հետևյալ չորս աստիճանները՝

1) 1-ին աստիճան՝ օրգանիզմի ֆունկցիայի կամ մարմնի կառուցվածքի աննշան (թեթև) խանգարումներ.

2) 2-րդ աստիճան՝ օրգանիզմի ֆունկցիայի կամ մարմնի կառուցվածքի չափավոր (միջին) խանգարումներ.

3) 3-րդ աստիճան՝ օրգանիզմի ֆունկցիայի կամ մարմնի կառուցվածքի արտահայտված (ծանր) խանգարումներ.

4) 4-րդ աստիճան՝ օրգանիզմի ֆունկցիայի կամ մարմնի կառուցվածքի խիստ արտահայտված (խորը) խանգարումներ։

**IV. ԿԵՆՍԱԳՈՐԾՈՒՆԵՈՒԹՅԱՆ ՀԻՄՆԱԿԱՆ ՏԵՍԱԿՆԵՐԻ ԴԱՍԱԿԱՐԳՈՒՄԸ**

6. Կենսագործունեության հիմնական տեսակներն են՝

1) ինքնասպասարկման ունակությունը.

ա. չափահասների համար՝ ինքնուրույն կերպով հիմնական ֆիզիոլոգիական պահանջմունքները բավարարելը, ամենօրյա կենցաղային գործունեության և անձնական հիգիենայի իրականացումը՝ սեփական անձի խնամքը, լվացվելը, մարմինը խնամելը, հագնվելը, հագուստը և կոշիկները հագնելուն և հանելուն ուղղված համակարգված գործողությունները և առաջադրանքները հերթականությամբ կատարելը, սնվելը, խմելը, սեփական առողջությանը հետևելը, բնական կարիքները դրա համար նախատեսված վայրում հոգալը, միզարձակումը և կղազատումը կարգավորելը, կենցաղային և ամենօրյա գործողություններ ու առաջադրանքներ կատարելը.

բ. երեխաների համար՝ տարիքային առանձնահատկություններին համապատասխան հիմնական ֆիզիոլոգիական պահանջմունքները (սննդի ընդունումը, ֆիզիոլոգիական արտաթորումը, հագնվելը, հանվելը) ինքնուրույն բավարարելը, ամենօրյա կենցաղային գործունեության և անձնական հիգիենայի իրականացումը.

2) ինքնուրույն տեղաշարժվելու կարողությունը.

ա. չափահասների համար՝ քայլելու միջոցով տարածության մեջ ինքնուրույն տեղափոխվելը, առարկաներ տանելու, խոչընդոտներ հաղթահարելու, վազելու կամ բարձրանալու, ինչպես նաև փոխադրամիջոցներից օգտվելու, մարմնի հավասարակշռությունը պահելու կարողությունը.

բ. երեխաների համար՝ ինքնուրույն տեղափոխվելը, խոչընդոտները հաղթահարելը, մարմնի հավասարակշռությունը պահպանելու կարողությունը՝ տարիքային առանձնահատկություններին համապատասխան.

3) կողմնորոշվելու կարողությունը.

ա. չափահասների համար՝ ժամանակի և տարածության, այլ անձանց մեջ և սեփական անձի մեջ կողմնորոշվելու կարողությունը.

բ. երեխաների համար՝ տարիքային առանձնահատկություններին համապատասխան, ժամանակի և տարածության, այլ անձանց մեջ և սեփական անձի մեջ կողմնորոշվելու կարողությունը.

4) հաղորդակցվելու կարողությունը.

ա. չափահասների համար՝ տեղեկատվության ընկալման, վերամշակման և փոխանցման, լեզվական միջոցների, նշանների և խորհրդանշանների միջոցով հաղորդակցվելու, ներառյալ հաղորդագրություններ ընկալելու և արտաբերելու, զրույց վարելու և հաղորդակցության սարքեր ու մեթոդներ օգտագործելու միջոցով մարդկանց միջև կապ հաստատելու կարողությունը.

բ. երեխաների համար՝ տարիքային առանձնահատկություններին համապատասխան տեղեկատվության ընկալման, վերամշակման ու փոխանցման միջոցով մարդկանց միջև կապ հաստատելու և զարգացնելու կարողությունը.

5) սեփական վարքը հսկելու կարողությունը.

ա. չափահասների համար՝ բարոյաէթիկական և սոցիալ-իրավական նորմերից ելնելով ինքնաճանաչման և համապատասխան վարքի դրսևորման, առանձին կամ համալիր առաջադրանքներ կատարելու, առօրյա կյանքը կազմակերպելու և սթրեսը կառավարելու, մարդկանց (անծանոթների, ընկերների, ազգականների, ընտանիքի անդամների և կողակիցների) հետ հիմնական և բարդ փոխհարաբերությունների համար պահանջվող գործողությունները և առաջադրանքները տվյալ իրավիճակում և հասարակության համար ընդունելի եղանակով կատարելու կարողությունը.

բ. երեխաների համար՝ ինքնաճանաչման, սոցիալ-իրավական և բարոյաէթիկական նորմերից ելնելով համապատասխան վարքի դրսևորման կարողությունը՝ տարիքային առանձնահատկություններին համապատասխան.

6) ուսումնառելու կարողությունը.

ա. չափահասների համար՝ հանրակրթական, մասնագիտական և այլ գիտելիքների ընկալման ու վերարտադրության, ձեռք բերված գիտելիքները կիրառելու, մտածելու, խնդիրներ լուծելու և որոշումներ կայացնելու, սոցիալական, մշակութային, կենցաղային հմտությունների և ունակությունների տիրապետման կարողությունը.

բ. երեխաների համար՝ գիտելիքների ընկալման և վերարտադրության, սոցիալական, մշակութային, կենցաղային հմտությունների տիրապետման, հանրակրթական և մասնագիտական գիտելիքների ձեռքբերման կարողությունը՝ տարիքային առանձնահատկություններին համապատասխան.

7) աշխատանքային գործունեությամբ զբաղվելու ունակությունը 16 տարեկան և ավելի բարձր տարիք ունեցող անձանց համար՝ անձի մասնագիտական կրթությանը և որակավորմանը համապատասխանող կամ լրացուցիչ մասնագիտական ուսուցում կամ որակավորման բարձրացում պահանջող աշխատանք իրականացնելու ունակությունը (կարողությունը), իսկ մասնագիտական կրթություն և որակավորում չունեցող անձի համար՝ վարձատրվող կամ եկամուտ ստանալուն ուղղված ցանկացած այնպիսի աշխատանք իրականացնելու ունակությունը (կարողությունը), որը չի պահանջում մասնագիտական կրթություն և որակավորում կամ պահանջում է մասնագիտական կամ վարպետային ուսուցում՝ մինչև վեց ամիս ժամկետով.

8) խաղալու կարողությունը երեխաների համար՝ խաղալու ընդունակությունը, որի շնորհիվ ի հայտ է գալիս արտաքին աշխարհի հետ երեխայի հաղորդակցվելու կարիքը, ձևավորվում և զարգանում են ինտելեկտուալ (մտավոր), ֆիզիկական, բարոյական ու կամային հատկանիշներ, աշխատանքային և այլ ունակությունների տարրեր՝ տարիքային առանձնահատկություններին համապատասխան:

**V. ԿԵՆՍԱԳՈՐԾՈՒՆԵՈՒԹՅԱՆ ՀԻՄՆԱԿԱՆ ՏԵՍԱԿՆԵՐԻ ՍԱՀՄԱՆԱՓԱԿՄԱՆ ԴԱՍԱԿԱՐԳՈՒՄՆ ԸՍՏ ՍԱՀՄԱՆԱՓԱԿՈՒՄՆԵՐԻ ԱՐՏԱՀԱՅՏՎԱԾՈՒԹՅԱՆ ԱՍՏԻՃԱՆԻ**

7. Ըստ արտահայտվածության աստիճանի, կենսագործունեության հիմնական տեսակների սահմանափակումը դասակարգվում է 1-ին, 2-րդ և 3-րդ աստիճանների:

8. Ինքնասպասարկման ունակության սահմանափակումներն են՝

1) 1-ին աստիճան՝ առավել երկարատև ժամանակի ծախսումով, ընդհատումներով և (կամ) վերականգնման տեխնիկական միջոցների և այլ oժանդակ պարագաների օգտագործմամբ ինքնասպասարկման ապահովման ունակություն՝ առանց այլ անձա նց օգնության.

2) 2-րդ աստիճան՝ վերականգնման տեխնիկական միջոցների և այլ oժանդակ պարագաների օգտագործմամբ, այլ անձանց մասնակի օգնությամբ ինքնասպասարկման ապահովման ունակություն.

3) 3-րդ աստիճան՝ ինքնասպասարկման ունակության անկարողություն և այլ անձանցից լիակատար կախվածություն։

9. Սույն հավելվածի 8-րդ կետում նշված՝ ինքնասպասարկման ունակության սահմանափակումները երեխաների համար դասակարգելիս, հաշվի են առնվում երեխաների տարիքային առանձնահատկությունները:

10. Ինքնուրույն տեղաշարժվելու կարողության սահմանափակումներն են՝

1) չափահասների համար՝

ա. 1-ին աստիճան՝ առավել երկարատև ժամանակի ծախսումով, ընդհատումներով և տարածության կրճատմամբ, վերականգնման տեխնիկական միջոցների և այլ oժանդակ պարագաների օգտագործմամբ ինքնուրույն տեղաշարժվելու կարողություն.

բ. 2-րդ աստիճան՝ վերականգնման տեխնիկական միջոցների և այլ oժանդակ պարագաների օգտագործմամբ և այլ անձանց մասնակի օգնությամբ ինքնուրույն տեղաշարժվելու կարողություն.

գ. 3-րդ աստիճան՝ ինքնուրույն տեղաշարժվելու անկարողություն և այլ անձանցից լիակատար կախվածություն.

2) երեխաների համար՝

ա. 1-ին աստիճան՝ առավել երկարատև ժամանակի ծախսումով, ընդհատումներով և տարածության կրճատմամբ ինքնուրույն տեղաշարժվելու կարողություն՝ հաշվի առնելով տարիքային առանձնահատկությունները.

բ. 2-րդ աստիճան՝ վերականգնման տեխնիկական միջոցների և այլ oժանդակ պարագաների օգտագործմամբ և (կամ) այլ անձանց օգնությամբ ինքնուրույն տեղաշարժվելու կարողություն՝ հաշվի առնելով տարիքային առանձնահատկությունները.

գ. 3-րդ աստիճան՝ ինքնուրույն տեղաշարժվելու անկարողություն և այլ անձանցից լիարժեք կախվածություն՝ հաշվի առնելով տարիքային առանձնահատկությունները:

11. Կողմնորոշվելու կարողության սահմանափակումներն են՝

1) 1-ին աստիճան՝ առավել երկարատև ժամանակի ծախսումով և (կամ) վերականգնման տեխնիկական միջոցների և այլ oժանդակ պարագաների օգտագործմամբ կողմնորոշվելու կարողություն.

2) 2-րդ աստիճան՝ այլ անձանց օգնությամբ և վերականգնման տեխնիկական միջոցների և այլ oժանդակ պարագաների օգտագործմամբ կողմնորոշվելու կարողություն.

3) 3-րդ աստիճան՝ կողմնորոշվելու անկարողություն, այլ անձանցից լիակատար կախվածություն:

12. Սույն հավելվածի 11-րդ կետում նշված՝ կողմնորոշվելու կարողության սահմանափակումները երեխաների համար դասակարգելիս, հաշվի են առնվում երեխաների տարիքային առանձնահատկությունները:

13. Հաղորդակցվելու կարողության սահմանափակումներն են՝

1) չափահասների համար՝

ա. 1-ին աստիճան՝ տեղեկատվության ստացման, յուրացման և հաղորդման արագության դանդաղեցմամբ, ծավալի փոքրացմամբ, վերականգնման տեխնիկական միջոցների և այլ oժանդակ պարագաների օգտագործմամբ հաղորդակցվելու կարողություն.

բ. 2-րդ աստիճան՝ վերականգնման տեխնիկական միջոցների և այլ oժանդակ պարագաների և այլ անձանց օգնությամբ հաղորդակցվելու կարողություն.

գ. 3-րդ աստիճան՝ հաղորդակցվելու անկարողություն.

2) երեխաների համար՝

ա. 1-ին աստիճան՝ տեղեկատվության ստացման, յուրացման և հաղորդման արագության դանդաղեցմամբ, ծավալի փոքրացմամբ հաղորդակցվելու կարողություն՝ հաշվի առնելով տարիքային առանձնահատկությունները.

բ. 2-րդ աստիճան՝ վերականգնման տեխնիկական միջոցների և այլ oժանդակ պարագաների և (կամ) այլ անձանց օգնությամբ հաղորդակցվելու կարողություն՝ հաշվի առնելով տարիքային առանձնահատկությունները.

գ. 3-րդ աստիճան՝ հաղորդակցվելու անկարողություն՝ հաշվի առնելով տարիքային առանձնահատկությունները:

14. Սեփական վարքը հսկելու կարողության սահմանափակումներն են՝

1) չափահասների համար՝

ա. 1-ին աստիճան՝ սեփական վարքն ինքնուրույն հսկելու կարողության ժամանակավոր, պարբերական նվազում.

բ. 2-րդ աստիճան՝ սեփական վարքը հսկելու կարողության մշտական մասնակի նվազում, որը պայմանավորում է կողմնակի անձանց կողմից օգնության անհրաժեշտությունը.

գ. 3-րդ աստիճան՝ սեփական վարքը հսկելու լիովին անկարողություն և կողմնակի անձանց մշտական հսկողության անհրաժեշտություն.

2) երեխաների համար՝

ա. 1-ին աստիճան՝ սեփական վարքն ինքնուրույն հսկելու կարողության մասնակի նվազում՝ հաշվի առնելով տարիքային առանձնահատկությունները.

բ. 2-րդ աստիճան՝ միայն կողմնակի անձանց օգնությամբ սեփական վարքը մասնակի կամ լիովին հսկելու կարողություն՝ հաշվի առնելով տարիքային առանձնահատկությունները.

գ. 3-րդ աստիճան՝ սեփական վարքը հսկելու անկարողություն՝ հաշվի առնելով տարիքային առանձնահատկությունները:

15. Ուսումնառելու կարողության սահմանափակումներն են՝

1) 65 տարին չլրացած չափահասների համար՝

ա. 1-ին աստիճան՝ միջին մասնագիտական, բարձրագույն մասնագիտական, հետբուհական մասնագիտական կրթության ուսումնական հաստատություններում ուսուցման գործընթացի հատուկ կանոնակարգի պայմաններում և (կամ) վերականգնման տեխնիկական միջոցների և այլ oժանդակ պարագաների օգտագործմամբ ուսումնառության, ձեռք բերված գիտելիքները կիրառելու, մտածելու, առավել երկարատև ժամանակի ծախսումով խնդիրներ լուծելու և որոշումներ կայացնելու, որոշակի սոցիալական, մշակութային, կենցաղային հմտություններ և ունակություններ տիրապետելու կարողություն.

բ. 2-րդ աստիճան՝ միայն հատուկ ուսումնական հաստատություններում կամ հատուկ ծրագրերով վերականգնման տեխնիկական միջոցների և այլ oժանդակ պարագաների օգտագործմամբ և (կամ) այլ անձանց օգնությամբ (բացի ուսուցանող անձնակազմից) ուսումնառության, ձեռք բերված գիտելիքներն այլ անձանց օգնությամբ կիրառելու, առարկաների և երևույթների միջև եղած տրամաբանական կապը դժվարությամբ ըմբռնելու, ընդհանուր մտածողության թերզարգացածության առկայությամբ առավել երկարատև ժամանակի ծախսումով ոչ բարդ խնդիրներ լուծելու և որոշումներ կայացնելու, որոշակի սոցիալական, մշակութային, կենցաղային հմտություններ և ունակություններ տիրապետելու կարողություն.

գ. 3-րդ աստիճան՝ ուսումնառության, խնդիրներ լուծելու և որոշումներ կայացնելու անկարողություն.

2) երեխաների համար՝

ա. 1-ին աստիճան՝ նախադպրոցական, տարրական ընդհանուր, հիմնական ընդհանուր, միջնակարգ (լրիվ) ընդհանուր տիպի ուսումնական հաստատություններում ուսուցման գործընթացի հատուկ կանոնակարգի պահպանման պայմաններում և (կամ) վերականգնման տեխնիկական միջոցների և այլ oժանդակ պարագաների օգտագործմամբ, այլ անձանց օգնությամբ (բացի ուսուցանող անձնակազմից) ուսումնառության կարողություն՝ հաշվի առնելով տարիքային առանձնահատկությունները.

բ. 2-րդ աստիճան՝ միայն հատուկ ուսումնական հաստատություններում կամ հատուկ ծրագրերով տնային պայմաններում ուսումնառության կարողություն՝ հաշվի առնելով տարիքային առանձնահատկությունները.

գ. 3-րդ աստիճան՝ ուսումնառության անկարողություն՝ հաշվի առնելով տարիքային առանձնահատկությունները:

16. Աշխատանքային գործունեությամբ զբաղվելու կարողության սահմանափակումներն են՝

1) 1-ին աստիճան՝ սովորական աշխատանքային պայմաններում որակավորման իջեցմամբ աշխատանքային գործունեությամբ զբաղվելու, աշխատանքային առաջադրանքները մասնակի կատարելու կարողություն կամ ոչ լրիվ աշխատաժամանակով կամ աշխատանքի ծավալի նվազեցմամբ աշխատանք կատարելու կարողություն կամ սեփական մասնագիտությամբ աշխատանք կատարելու անկարողություն, անհնարինություն կամ հակացուցվածություն.

2) 2-րդ աստիճան՝ հատուկ ստեղծված պայմաններում վերականգնման տեխնիկական միջոցների և այլ oժանդակ պարագաների և (կամ) հատուկ սարքավորված կամ հարմարեցված աշխատատեղերի օգտագործմամբ, այլ անձանց օգնությամբ աշխատանքային գործունեությամբ զբաղվելու կարողություն.

3) 3-րդ աստիճան՝ աշխատանքային գործունեությամբ զբաղվելու անկարողություն, անհնարինություն կամ հակացուցվածություն:

17. Խաղալու կարողության սահմանափակումներն են՝

1) 1-ին աստիճան՝ խաղին ինքնուրույն մասնակցության դժվարություններ՝ ավելի երկարատև ժամանակի ծախսումներով, ընդհատումներով, ծավալի կրճատմամբ՝ երեխաների տարիքային առանձնահատկությունները հաշվի առնելով.

2) 2-րդ աստիճան՝ վերականգնման տեխնիկական միջոցների և այլ oժանդակ պարագաների օգտագործմամբ և (կամ) այլ անձանց օգնությամբ խաղալու կարողություն՝ երեխաների տարիքային առանձնահատկությունները հաշվի առնելով.

3) 3-րդ աստիճան՝ խաղալու անկարողություն՝ երեխաների տարիքային առանձնահատկությունները հաշվի առնելով:

18. Կենսագործունեության առանձին տեսակների սահմանափակումների աստիճանը կարող է մեծանալ օրգանիզմի տարբեր ֆունկցիաների խանգարմանը կամ մարմնի կառուցվածքի խախտումների զարգացմանը զուգահեռ, եթե դրանք մեկը մյուսին ծանրացնում կամ խորացնում են, փոխկապակցված են միմյանց, հատկապես կենuագործունեության uահմանափակումների լրիվ կամ մաuնակի վերականգնման հեռանկարի բացակայության կամ վերականգնման տեխնիկական միջոցների և այլ oժանդակ պարագաների միջոցով դրանց փոխհատուցման (փոխարինման) անհնարինության դեպքում:

**VI. ՀԱՇՄԱՆԴԱՄՈՒԹՅԱՆ ՃԱՆԱՉՄԱՆ, ԽՄԲՈՐՈՇՄԱՆ ԵՎ <<ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԵՐԵԽԱ>> ԿԱՐԳԱՎԻՃԱԿԻ ՍԱՀՄԱՆՄԱՆ ՉԱՓԱՆԻՇՆԵՐԸ**

19. Անձը, որպես հաշմանդամություն ունեցող անձ է ճանաչվում Հայաստանի Հանրապետության կառավարության կողմից հաստատած՝ բժշկասոցիալական փորձաքննության իրականացման կարգով սահմանված պատճառական որևիցէ կապով կենսագործունեության այնպիսի սահմանափակման առկայության դեպքում, որոնք վարքային ու միջավայրային արգելքների հետ փոխազդեցության արդյունքում խոչընդոտում են կամ կարող են խոչընդոտել մյուսների հետ հավասար հիմունքներով հասարակության կյանքին այդ անձի լիարժեք ու արդյունավետ մասնակցությանը:

**20.** Հայաստանի Հանրապետության օրենսդրությամբ սահմանված կարգով և սույն չափանիշներին համապատասխան, հաշմանդամություն ունեցող անձին տրվում է հաշմանդամության խումբ (1-ին, 2-րդ և 3-րդ խումբ), իuկ մինչև 18 տարեկան երեխաներին՝ «հաշմանդամություն ունեցող երեխա» կարգավիճակ:

21. Հաշմանդամության առաջին խումբ տրվում է (սահմանվում է), եթե օրգանիզմի ֆունկցիայի կամ մարմնի կառուցվածքի խիստ արտահայտված (խորը) խանգարմամբ պայմանավորված՝ առկա է կենսագործունեության հիմնական տեսակներից որևէ մեկի սահմանափակման արտահայտվածության հետևյալ աստիճանը կամ դրանք զուգորդվում են, այն է՝

1) ինքնասպասարկման ունակության 3-րդ աստիճանի սահմանափակում,

2) ինքնուրույն տեղաշարժվելու կարողության 3-րդ աստիճանի սահմանափակում,

3) կողմնորոշվելու կարողության 3-րդ աստիճանի սահմանափակում ,

4) հաղորդակցվելու կարողության 3-րդ աստիճանի սահմանափակում,

5) սեփական վարքը հսկելու կարողության 3-րդ աստիճանի սահմանափակում։

22. Հաշմանդամության երկրորդ խումբ տրվում է (սահմանվում է), եթե օրգանիզմի ֆունկցիայի կամ մարմնի կառուցվածքի արտահայտված (ծանր) խանգարմամբ պայմանավորված՝ առկա է կենսագործունեության հիմնական տեսակներից որևէ մեկի սահմանափակման արտահայտվածության հետևյալ աստիճանը կամ դրանք զուգորդվում են (բացառությամբ սույն կետի 7-րդ ենթակետով սահմանված դեպքի), այն է՝

1) ինքնասպասարկման ունակության 2-րդ աստիճանի սահմանափակում,

2) ինքնուրույն տեղաշարժվելու կարողության 2-րդ աստիճանի սահմանափակում,

3) կողմնորոշվելու կարողության 2-րդ աստիճանի սահմանափակում,

4) հաղորդակցվելու կարողության 2-րդ աստիճանի սահմանափակում,

5) սեփական վարքը հսկելու կարողության 2-րդ աստիճանի սահմանափակում,

6) աշխատանքային գործունեությամբ զբաղվելու կարողության 3-րդ կամ 2-րդ աստիճանի սահմանափակում,

7) ուսումնառելու կարողության 3-րդ կամ 2-րդ աստիճանի սահմանափակում՝ եթե միաժամանակ առկա է նաև սույն կետի 1-6-րդ ենթակետերում նշված՝ կենսագործունեության հիմնական տեսակներից որևէ մեկի սահմանափակման արտահայտվածության աստիճանը, բացառությամբ միջին մասնագիտական, բարձրագույն մասնագիտական, հետբուհական մասնագիտական կրթության ձևերի ուսումնական հաստատություններում սովորողների, որոնց մոտ ուսումնառելու կարողության 2-րդ աստիճանի սահմանափակման դեպքում տրվում է (սահմանվում է) հաշմանդամության երկրորդ խումբ:

23. Հաշմանդամության երրորդ խումբ տրվում է (սահմանվում է), եթե օրգանիզմի ֆունկցիայի կամ մարմնի կառուցվածքի չափավոր (միջին) խանգարմամբ պայմանավորված՝ առկա է կենսագործունեության հիմնական տեսակներից որևէ մեկի սահմանափակման արտահայտվածության հետևյալ աստիճանը կամ դրանք զուգորդվում են, այն է՝

1) ինքնասպասարկման ունակության 1-ին աստիճանի սահմանափակում,

2) ինքնուրույն տեղաշարժվելու կարողության 1-ին աստիճանի սահմանափակում,

3) կողմնորոշվելու կարողության 1-ին աստիճանի սահմանափակում,

4) հաղորդակցվելու կարողության 1-ին աստիճանի սահմանափակում,

5) սեփական վարքը հսկելու կարողության 1-ին աստիճանի սահմանափակում,

6) աշխատանքային գործունեությամբ զբաղվելու կարողության 1-ին աստիճանի սահմանափակում,

7) ուսումնառելու կարողության 1-ին աստիճանի սահմանափակում:

24. Մինչև 18 տարեկան անձանց «հաշմանդամություն ունեցող երեխա» կարգավիճակ է տրվում (սահմանվում), եթե օրգանիզմի ֆունկցիայի կամ մարմնի կառուցվածքի չափավոր (միջին) կամ արտահայտված (ծանր) կամ խիստ արտահայտված (խորը) խանգարմամբ պայմանավորված՝ առկա է կենսագործունեության հիմնական տեսակներից որևէ մեկի սահմանափակման արտահայտվածության առաջին կամ երկրորդ կամ երրորդ աստիճանը կամ դրանք զուգորդվում են՝ հաշվի առնելով տարիքային առանձնահատկությունները:

**VII. ՀԱՇՄԱՆԴԱՄՈՒԹՅԱՆ ՃԱՆԱՉՄԱՆ ԺԱՄԿԵՏՆԵՐԸ**

25. Հայաստանի Հանրապետության քաղաքացիները, որպես հաշմանդամություն ունեցող անձ են ճանաչվում՝

1) մեկ տարի ժամկետով.

2) երկու տարի ժամկետով.

3) մինչև 18 տարին լրանալը.

4) երկու տարի ժամկետով, բայց ոչ ավելի, քան 18 տարին լրանալը.

5) անժամկետ:

26. Հաշմանդամության առաջին խումբը տրվում է (սահմանվում է ) երկու տարի ժամկետով, երկրորդ և երրորդ խմբերը՝ մեկ տարի ժամկետով, իսկ «հաշմանդամություն ունեցող երեխա» կարգավիճակը՝ մինչև 18 տարին լրանալը կամ երկու տարի ժամկետով, բայց ոչ ավելի, քան երեխայի 18 տարին լրանալը:

27. Հաշմանդամության խումբը սահմանվում է անժամկետ՝

1) օրենքով տարիքային կենսաթոշակի իրավունք տվող տարիքը լրացած անձանց.

2) վերականգնման ոչ ենթակա կենսագործունեության սահմանափակում ունեցող անձանց (վերականգնողական միջոցառումների հեռանկարի բացակայության կամ մարմնի կառուցվածքի անդառնալի փոփոխություններով կամ օրգանիզմի ֆունկցիաների վերականգնման ոչ ենթակա խանգարումով պայմանավորված կենսագործունեության կայուն սահմանափակման դեպքերում).

3) իրականացված վերականգնողական միջոցառումների անարդյունավետության դեպքում, որը բերում է հաշմանդամություն ունեցող անձի մշտական սոցիալական պաշտպանության անհրաժեշտության (առնվազն 7 տարվա ընթացքում բժշկասոցիալական փորձաքննության ոլորտում իրավասու պետական մարմինների դիտման պայմաններում, իսկ 2 և 4 տարի դիտման պայմաններում՝ համաձայն սույն որոշման N 2 և N 3 հավելվածների).

4) մեկ ակնագնդի կամ մեկ աչքի տեսողության անվերադարձ բացակայության դեպքում:

28. Հաշմանդամություն ունեցող երեխա» կարգավիճակը մինչև 18 տարին լրանալը սահմանվում է մարմնի կառուցվածքի կայուն անդառնալի փոփոխություններով և (կամ) օրգանիզմի ֆունկցիաների խանգարումով պայմանավորված կենսագործունեության մշտական սահմանափակման դեպքերում, ինչպես նաև մեկ ակնագնդի կամ մեկ աչքի տեսողության անվերադարձ բացակայության դեպքում, բացառությամբ սույն որոշման N 2 և N 3 հավելվածներում նշված ախտաբանական վիճակների:

29. Հայաստանի Հանրապետությունում բնակվող՝ բնակության իրավունք (կացության կարգավիճակ) ունեցող օտարերկրյա քաղաքացիների, քաղաքացիություն չունեցող անձանց և Հայաստանի Հանրապետությունում փախստականի կարգավիճակ ունեցող անձանց հաշմանդամության ճանաչման ժամկետների հետ կապված առանձնահատկությունները սահմանվում են Հայաստանի Հանրապետության կառավարության կողմից հաստատած՝ բժշկասոցիալական փորձաքննության իրականացման կարգով:

**Հավելված N 2**

**Հայաստանի Հանրապետության**

**կառավարության 2017 թվականի  
------------- -ի N ----- -Ն որոշման**

**ԱԽՏԱԲԱՆԱԿԱՆ ՎԻՃԱԿՆԵՐԸ, ՈՐՈՆՑ ԴԵՊՔՈՒՄ 2 ՏԱՐԻ ԴԻՏՄԱՆ ՊԱՅՄԱՆՆԵՐՈՒՄ ՀԱՇՄԱՆԴԱՄՈՒԹՅՈՒՆԸ ՍԱՀՄԱՆՎՈՒՄ Է ԱՆԺԱՄԿԵՏ, ԻՍԿ «ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԵՐԵԽԱ» ԿԱՐԳԱՎԻՃԱԿԸ` ՄԻՆՉԵՎ 18 ՏԱՐԻՆ ԼՐԱՆԱԼԸ**

**I. ՆԵՐՔԻՆ ՕՐԳԱՆՆԵՐԻ ՀԻՎԱՆԴՈՒԹՅՈՒՆՆԵՐ**

1. Զարկերակային գերճնշում, բարդացած կենտրոնական նյարդային համակարգի (շարժողական, խոսքի), սրտամկանի, ակնահատակի, երիկամների ախտահարումով՝ ֆունկցիաների կայուն խիստ արտահայտված խանգարումով:

2. Սրտի իշեմիկ հիվանդություն՝ կորոնար անբավարարությամբ, լարման ստենոկարդիա ֆունկցիոնալ դաս III, IV, արյան շրջանառության 3-րդ աստիճանի կայուն անբավարարությամբ` ըստ Ստրաժեսկոյի, կամ IV ֆունկցիոնալ դաս` ըստ NYHA:

3. Թոքերի խրոնիկ հիվանդություններ, որոնք ուղեկցվում են շնչական ֆունկցիայի կայուն խիստ արտահայտված խանգարմամբ և արյան շրջանառության 3-րդ աստիճանի անբավարարությամբ:

4. Շաքարային դիաբետ, ծանր ընթացքով և խիստ արտահայտված բարդություններով`

1) պրոլիֆերատիվ անգիոպաթիա, տեսողական ֆունկցիայի արտահայտված կամ խիստ արտահայտված խանգարումով.

2) երիկամային անբավարարություն՝ 3-րդ փուլ (տերմինալ փուլ).

3) սրտային անբավարարություն՝ 3-րդ փուլ.

4) ստորին ծայրանդամների դիաբետիկ խիստ արտահայտված անգիոպաթիա` չորրորդ փուլ (նեկրոտիկ ստադիա).

5) երրորդ աստիճանի էնցեֆալոպաթիա թուլամտությամբ:

5. Չարորակ նորագոյացություններ արմատական բուժումից հետո, մետաստազներով, ախտադարձներով, բուժման անարդյունավետության կամ բուժման ոչ ենթակա դեպքերում արտահայտված ինտոքսիկացիայով, կախեքսիայով, ուռուցքի քայքայումով:

6. Պատվաստված օրգաններ:

7. Ստամոքսի լրիվ հեռացում:

8. Մեկ թոքի բացակայություն:

9.Միափորոք սիրտ:

**II. ՆՅԱՐԴԱՀՈԳԵԿԱՆ ՀԻՎԱՆԴՈՒԹՅՈՒՆՆԵՐ**

10. Կենտրոնական նյարդային համակարգի խրոնիկ պրոգրեսիվող հիվանդություններ (էնցեֆալիտ, կողմնային ամիոտրոֆիկ սկլերոզ, ցրված սկլերոզ, պարկինսոնիզմ և այլն), շարժողական, խոսակցական, տեսողական և գլխուղեղի վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով` հեմիպլեգիա, պարապլեգիա, տրիպլեգիա, տետրապլեգիա, տոտալ աֆազիա, արտահայտված սակավամտություն:

11. Ողնուղեղի հիվանդությունների և վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով (հեմիպլեգիա, պարապլեգիա, տրիպլեգիա, տետրապլեգիա, մոնոպլեգիա):

12. Գլխուղեղի և ողնուղեղի բուժման չենթարկվող ուռուցքներ:

**III. ՎԻՐԱԲՈՒԺԱԿԱՆ ՀԻՎԱՆԴՈՒԹՅՈՒՆՆԵՐ ԵՎ ՁԵՎԱԽԵՂՈՒՄՆԵՐ**

13. Բուժման չենթարկվող միզային, կղանքային խուղակներ և ստոմաներ:

14. Կոկորդի հեռացում:

**IV. ԱՉՔԻ ՀԻՎԱՆԴՈՒԹՅՈՒՆՆԵՐ ԵՎ ՎՆԱՍՎԱԾՔՆԵՐ**

15. Երկու աչքի տեսողության սրության զգալի իջեցում՝ տեսողության սրությունը լավ տեսնող աչքում օպտիմալ կրելի շտկումով մինչև 0,03 կամ երկու աչքի կայուն և անվերադարձ փոփոխությունների հետևանքով տեսադաշտի (ծայրամասային ֆիքսման կետից) մինչև 10օ-ի նեղացում:

**Հավելված N 3**

**ՀՀ կառավարության 2017 թվականի**

**-ի N -Ն որոշման**

**ԱԽՏԱԲԱՆԱԿԱՆ ՎԻՃԱԿՆԵՐԸ, ՈՐՈՆՑ ԴԵՊՔՈՒՄ 4 ՏԱՐԻ ԴԻՏՄԱՆ ՊԱՅՄԱՆՆԵՐՈՒՄ ՀԱՇՄԱՆԴԱՄՈՒԹՅՈՒՆԸ ՍԱՀՄԱՆՎՈՒՄ Է ԱՆԺԱՄԿԵՏ, ԻՍԿ «ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԵՐԵԽԱ» ԿԱՐԳԱՎԻՃԱԿԸ՝ ՄԻՆՉԵՎ 18 ՏԱՐԻՆ ԼՐԱՆԱԼԸ**

**I. ՆԵՐՔԻՆ ՕՐԳԱՆՆԵՐԻ ՀԻՎԱՆԴՈՒԹՅՈՒՆՆԵՐ**

1. Լյարդի ցիռոզ հեպատոսպլենոմեգալիա, դռներակային գերճնշում 3-րդ աստիճանի, ասցիտ:

2. Լիմֆոիդ, արյունաստեղծ և նրանց նման հյուսվածքների չարորակ նորագոյացություններ՝ արտահայտված ինտոքսիկացիայով և ընդհանուր ծանր վիճակով:

3. Երիկամների խրոնիկ հիվանդություններ խրոնիկ երիկամային 3-րդ աստիճանի անբավարարությամբ ծրագրային հեմոդիալիզի պայմաններում:

**II. ՆՅԱՐԴԱՀՈԳԵԿԱՆ ՀԻՎԱՆԴՈՒԹՅՈՒՆՆԵՐ**

4. Կենտրոնական նյարդային համակարգի խրոնիկ պրոգրեսիվող հիվանդություններ (էնցեֆալիտ, կողմնային ամիոտրոֆիկ սկլերոզ, ցրված սկլերոզ, պարկինսոնիզմ և այլն), շարժողական, խոսակցական, տեսողական արտահայտված կայուն խանգարումներով (արտահայտված հեմիպարեզ, պարապարեզ, տրիպարեզ, տետրապարեզ):

5. Գլխուղեղի վնասվածքային ախտահարման հեռավոր կայուն մնացորդային երևույթներ խիստ արտահայտված շարժողական խանգարումներով (արտահայտված հեմիպարեզ, պարապարեզ, տրիպարեզ, տետրապարեզ, սակավամտություն):

6. Գլխուղեղի անոթային հիվանդությունների ժամանակ ուղեղի արյան շրջանառության խանգարումների մնացորդային երևույթներ, շարժողական ֆունկցիայի արտահայտված խանգարումներով, պրոգրեսիվող փսիխոզով, թուլամտությամբ:

7. Ժառանգական նյարդամկանային պրոգրեսիվող հիվանդություններ (Դյուշենի կեղծ հիպերտրոֆիկ մկանային դիստրոֆիա, Վերդինգ-Հոֆֆմանի ողնաշարային ամիոտրոֆիա), պրոգրեսիվող նյարդամկանային հիվանդություններ ցողունային, շարժողական ֆունկցիաների խանգարումով, մկանների ատրոֆիայով:

8. Ողնուղեղի անոթային և վնասվածքային ախտահարման կամ հիվանդության հեռավոր կայուն մնացորդային երևույթներ, շարժողական ֆունկցիայի արտահայտված կայուն խանգարումներով:

9. Պերիֆերիկ նյարդային համակարգի վնասվածքային ախտահարման կամ հիվանդության հեռավոր կայուն մնացորդային երևույթներ, շարժողական ֆունկցիայի արտահայտված կայուն և տրոֆիկ խանգարումներով:

**III. ՎԻՐԱԲՈՒԺԱԿԱՆ ՀԻՎԱՆԴՈՒԹՅՈՒՆՆԵՐ ԵՎ ՁԵՎԱԽԵՂՈՒՄՆԵՐ**

10. Դաստակի չորս մատների անկիլոզ կամ խիստ արտահայտված կոնտրակտուրա ֆունկցիոնալ անհարմար դիրքում, շարժողական ֆունկցիայի կայուն խանգարում, որը հանգեցնում է որևէ աստիճանի կենսագործունեության սահմանափակման:

11. Արմնկային, սրունք-թաթային հոդերի խիստ արտահայտված կոնտրակտուրա կամ անկիլոզ, ծայրանդամի և ոտնաթաթի արատավոր դիրքում հենաշարժական ֆունկցիայի կայուն խանգարում, որը հանգեցնում է որևէ աստիճանի կենսագործունեության սահմանափակման:

**Հավելված N 4**

**Հայաստանի Հանրապետության**

**կառավարության 2017 թվականի  
------------- -ի N ----- -Ն որոշման**

**ԱՆՁԻ ԲԱԶՄԱԿՈՂՄԱՆԻ ԳՆԱՀԱՏՄԱՆ` ԱՌՈՂՋԱՊԱՀՈՒԹՅԱՆ ՀԱՄԱՇԽԱՐՀԱՅԻՆ ԿԱԶՄԱԿԵՐՊՈՒԹՅԱՆ ՖՈՒՆԿՑԻԱՆԵՐԻ ՄԻՋԱԶԳԱՅԻՆ ԴԱՍԱԿԱՐԳՄԱՆ ՍԿԶԲՈՒՆՔՆԵՐԻ ՎՐԱ ՀԻՄՆՎԱԾ ՀԱՇՄԱՆ­ԴԱՄՈՒԹՅԱՆ ՍԱՀՄԱՆՄԱՆ ՄՈԴԵԼ**

1. Սույն հավելվածում օգտագործվում են հետևյալ հիմնական հասկացությունները՝

1) մարմնի կառուցվածք՝ Առողջապահության համաշխարհային կազմակերպության (այսուհետ՝ ԱՀԿ) ֆունկցիաների միջազգային դասակարգման (այսուհետ՝ ՖՄԴ) «s» ծածկագրեր՝ մարմնի անատոմիական մասեր, ինչպիսիք են օրգանները, վերջույթները և դրանց բաղադրիչները.

2) oրգանիզմի ֆունկցիաներ՝ ԱՀԿ ՖՄԴ «b» ծածկագրեր՝ օրգան համակարգերի ֆիզիոլոգիական ֆունկցիաներ (ներառյալ հոգեկան ֆունկցիաները).

3) խանգարումներ (խախտումներ)՝ ընդունված որոշակի բժշկակենսաբանական նորմերից մարմնի կառուցվածքի և օրգանիզմի ֆունկցիաների էական շեղումներ (այսուհետ՝ խանգարում).

4) գործունեություն՝ ԱՀԿ ՖՄԴ «d» ծածկագրեր՝ անհատի կողմից առաջադրանքի կամ գործողության կատարում.

5) մասնակցություն՝ ԱՀԿ ՖՄԴ «d» ծածկագրեր՝ կյանքի տարբեր իրավիճակներում ներգրավվածություն, հասարակական կյանքում մասնակցություն.

6) գործունեության սահմանափակումներ՝ անձի առողջական վիճակի և միջավայրային արգելքների փոխազդեցության արդյունքում առաջացող դժվարություններ, որոնք անձն ունենում է առաջադրանքներ կամ գործողություններ կատարելիս.

7) մասնակցության սահմանափակումներ՝ խնդիրներ, որոնց անձը կարող է բախվել կյանքի իրավիճակներում ներգրավվելիս և որոնք պայմանավորված են անձի առողջական վիճակի և միջավայրային արգելքների փոխազդեցությամբ.

8) որակիչ՝ օգտագործվում է որոշելու համար մարմնի կառուցվածքի և (կամ) օրգանիզմի ֆունկցիաների խանգարման, անձի գործունեության ու մասնակցության սահմանափակման և միջավայրային գործոնների բացասական ազդեցության ծանրության աստիճանը՝ ԱՀԿ ՖՄԴ պահանջներին համապատասխան.

9) միջավայրային գործոններ՝ ԱՀԿ ՖՄԴ «e» ծածկագրեր՝ անձի վրա որոշակի ազդեցություն ունեցող ֆիզիկական և սոցիալական միջավայր, այդ թվում՝ հասարակության կողմից անձանց նկատմամբ դրսևորվող վերաբերմունքը.

2. Մարմնի կառուցվածքը, օրգանիզմի ֆունկցիաները, գործունեությունը և մասնակցությունը, միջավայրային գործոններըֆունկցիաների միջազգային դասակարգման բաղադրիչներն են:

3. Անձի բազմակողմանի գնահատման, հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման և անձի վերականգնողական անհատական ծրագրի կազմման նպատակով կիրառվում են ԱՀԿ ՖՄԴ բաղադրիչների ծածկագրերից ընտրված՝ սահմանափակ թվով ծածկագրեր, որոնք նշվում են լատինական տառերի և արաբական թվանշանների համադրման միջոցով.

1) վեց ծածկագիր մարմնի կառուցվածքը՝ «s» բաղադրիչը գնահատելու համար,

2) քսանհինգ ծածկագիր օրգանիզմի ֆունկցիաները՝ «b» բաղադրիչը գնահատելու համար,

3) երեսունչորս ծածկագիր անձի գործունեության և մասնակցության՝ «d» բաղադրիչը գնահատելու համար.

4) տասնութ ծածկագիր միջավայրային գործոնները` «e» բաղադրիչը գնահատելու համար։

4. Սույն հավելվածի 3-րդ կետի 4-րդ ենթակետով սահմանված ծածկագրերը հաշվի չեն առնվում հաշմանդամության ճանաչման, խմբորոշման և «հաշմանդամություն ունեցող երեխա» կարգավիճակը սահմանելիս: Այդ ծածկագրերը կիրառվում են անձի վերականգնողական անհատական ծրագիրը կազմելիս ։

5. Բժշկասոցիալական փորձաքննության (վերափորձաքննության) ժամանակ, ինչպես 18 տարեկանից բարձր անձանց, այնպես էլ մինչև 18 տարեկան երեխաների համար գնահատվում են սույն կարգի 3-րդ կետում նշված ծածկագրերը` որակիչի կիրառմամբ։

6. Որակիչը նշվում է արաբական «0», «1», «2» «3», «4» թվանշանների միջոցով: Որակիչի միջոցով գնահատվում են խանգարման և (կամ) սահմանափակման հինգ աստիճանները՝ 0-ից (ոչ մի խնդիր/սահմանափակում չկա) մինչև 4-ը (խորը աստիճանի խնդիր/ խորը սահմանափակում) ընկած միջակայքում:

7. Ծածկագիրը և որակիչը միասին նկարագրում են ԱՀԿ ՖՄԴ «Երեխաներ և երիտասարդներ» դասակարգումներով սահմանված համապատասխան ոլորտը, խանգարման և (կամ) սահմանափակման աստիճանը (նաև տոկոսային արտահայտությամբ), այն է՝

|  |  |  |  |
| --- | --- | --- | --- |
| 1) | xxx.0 | խնդիր չունի, սահմանափակում չկա (առկա չէ, բացակայում է, նկատելի չէ). | 0-4% |
| 2) | xxx.1 | թեթև աստիճանի խնդիր (աննշան, ցածր, թեթև խանգարում և (կամ) սահմանափակում). | 5-24% |
| 3) | xxx.2 | միջին աստիճանի խնդիր (չափավոր, տանելի խանգարում և (կամ) սահմանափակում). | 25-49% |
| 4) | xxx.3 | ծանր աստիճանի խնդիր (խիստ, արտահայտված խանգարում և (կամ) սահմանափակում). | 50-95% |
| 5) | xxx.4 | խորը աստիճանի խնդիր (շատ ծանր, խորը խանգարում և (կամ) սահմանափակում): | 96-100% |

8. Հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման հիմքում ընկած են ԱՀԿ ՖՄԴ «Երեխաներ և երիտասարդներ» դասակարգումներով սահմանված՝ «Մարմնի կառուցվածք», «Օրգանիզմի ֆունկցիաներ» և «Անձի գործունեություն և մասնակցություն» ոլորտները, որոնք ներառում են հետևյալ ծածկագրերը.

1) **մարմնի կառուցվածք (s ծածկագիր)**՝

ա. աչքի, ականջի և դրանց օժանդակ ապարատների կառուցվածք /s 298/.

բ. ձայնային և խոսքային ապարատների կառուցվածք /s 398/.

գ. սրտանոթային, իմունային, շնչառական համակարգերի կառուցվածք /s 498/.

դ. մարսողական համակարգի կառուցվածք /s 598/.

ե. միզային համակարգի կառուցվածք /s 610/.

զ. հենաշարժական համակարգի կառուցվածք /s 798/.

2) **օրգանիզմի ֆունկցիաներ (b ծածկագիր)՝**

ա. հոգեկան ֆունկցիաներ /b110, b114, b117, b140, b144, b152, b156, b160, b164/.

բ. զգայական ֆունկցիաներ /b210, b230, b235, b280/.

գ. ձայնային և խոսքի ֆունկցիաներ /b310/.

դ. սրտանոթային, հեմատոլոգիական, իմունային և շնչական համակարգի ֆունկցիաներ /b410, b415, b430, b435, b440/.

ե. նյութափոխանակության, մարսողական և ներզատիչ համակարգի ֆունկցիաներ /b539, b540, b555/.

զ. միզասեռական համակարգի ֆունկցիաներ /b610/.

է. նյարդային և հենաշարժական համակարգի ֆունկցիաներ /b710, b798/.

3) **անձի գործունեություն և մասնակցություն (d ծածկագրեր)՝**

ա. սովորելը և գիտելիքը կիրառելը /d160, d161, d163, d166, d170/.

բ. ընդհանուր առաջադրանքները և պահանջները /d230, d250/.

գ. հաղորդակցությունը /d310, d330, d350/.

դ. շարժունակությունը /d420, d445, d450, d455, d465, d470/.

ե. ինքնասպասարկումը /d510, d520, d530, d540, d550, d560, d570/.

զ. կենցաղը /d630, d640, d650/.

է. միջանձնային շփումը և հարաբերությունները /d740, d760/.

ը. աշխատանքը և ուսումնառությունը /d815, d820, d825, d880/.

թ. համայնքային, սոցիալական և քաղաքացիական կյանքը /d910, d920/:

9. Վերականգնողական անհատական ծրագիրը կազմելիս, հաշվի է առնվում ինչպես սույն հավելվածի 8-րդ կետում նշված ծածկագրերի գնահատումը, այնպես էլ ԱՀԿ ՖՄԴ «Երեխաներ և երիտասարդներ» դասակարգումներով սահմանված՝ «Միջավայրային գործոններ» (e ծածկագրեր) ոլորտում ներառված հետևյալ ծածկագրերը.

1) արտադրանք և տեխնոլոգիաներ / e110, e115, e120, e125, e135, e155/.

2) շրջակա միջավայրն ու այդ միջավայրի վրա մարդածին ազդեցությունը /e250/.

3) աջակցություն և հարաբերությունները / e310, e320, e340/.

4) դիրքորոշումներ /e425, e430, e450, e460/.

5) ծառայություններ, համակարգեր և ոլորտային քաղաքականություն /e540, e570, e580, e585/:

10. Օրգանիզմի ֆունկցիաների և մարմնի կառուցվածքի այն ոլորտները, որոնց բոլոր ծածկագրերը գնահատված են «0» որակիչով, չեն կիրառվում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմերը հաշվարկելիս ։

11. Օրգանիզմի ֆունկցիաների և մարմնի կառուցվածքի ոլորտների այն ծածկագրերը, որոնք գնահատվել են 1-4 որակիչներով, հաշվի են առնվում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմերը հաշվարկելիս:

12. Օրգանիզմի ֆունկցիաների և մարմնի կառուցվածքի ոլորտներում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմերը հաշվարկվում են հետևյալ բանաձևով՝

Շbs=a/n x 4

որտեղ՝ Շbs-ն օրգանիզմի ֆունկցիաների և մարմնի կառուցվածքի ոլորտներում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմն է, իսկ՝

1) a-ն օրգանիզմի ֆունկցիաների և մարմնի կառուցվածքի ոլորտներում 1-4 որակիչներով գնահատված ծածկագրերի որակիչների գումարն է,

2) n-ը օրգանիզմի ֆունկցիաների և մարմնի կառուցվածքի ոլորտներում 1-4 որակիչներով գնահատված ծածկագրերի ընդհանուր քանակն է,

3) 4-ը՝ որակչի առավելագույն միավորն է։

13. Անձի գործունեության և մասնակցության ոլորտում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմերը հաշվարկվում են հետևյալ բանաձևով՝

Շd=a/n х 4

որտեղ՝ Շd-ն անձի գործունեության և մասնակցության ոլորտում հաշմանդամության ճանաչման, խմբորոշման, «հաշմանդամություն ունեցող երեխա» կարգավիճակի սահմանման շեմն է, իսկ՝

1) a-ն անձի գործունեության և մասնակցության ոլորտի 0-4 որակիչներով գնահատված ծածկագրերի որակիչների գումարն է,

2) n-ը անձի գործունեության և մասնակցության ոլորտի 0-4 որակիչներով գնահատված ծածկագրերի քանակն է,

3) 4-ը՝ որակչի առավելագույն միավորն է ։

14. Արդյունքներն ամփոփելիս ստացվում է համամասնական սանդղակ, որն ընդգրկում է 0.00-ից (չկա խնդիր /չկա սահմանափակում) մինչև 1.00-ն (խորը աստիճանի խնդիր /խորը սահմանափակում) ընկած միջակայքը:

15. Հաշմանդամության առաջին խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.75-ից ներառյալ 1.00-ն ընկած միջակայքում, իսկ անձի գործունեության և մասնակցության ոլորտի սահմանափակումը կազմում է 0.60-1.00։

16. Հաշմանդամության երկրորդ խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.50-ից մինչև 0.75-ն ընկած միջակայքում, իսկ անձի գործունեության և մասնակցության ոլորտում սահմանափակումը կազմում է 0.40-1.00։

17. Հաշմանդամության երրորդ խումբ սահմանվում է, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.30-ից մինչև 0.50-ն ընկած միջակայքում, իսկ անձի գործունեության և մասնակցության ոլորտում սահմանափակումը կազմում է 0.30-1.00։

18. Հաշմանդամություն չի սահմանվում, եթե օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.01-ից մինչև 0.30-ն ընկած միջակայքում, իսկ անձի գործունեության և մասնակցության ոլորտում սահմանափակումը կազմում է 0.01-ից մինչև 0.30:

19. Մինչև 18 տարեկան երեխաների հաշմանդամության ճանաչման և «հաշմանդամություն ունեցող երեխա» կարգավիճակի սահմանման շեմերը գնահատվում են սույն հավելվածով սահմանված պահանջներին համապատասխան:

20. Հաշմանդամության ճանաչման դեպքում, Հայաստանի Հանրապետության կառավարության 2015 թվականի դեկտեմբերի 24-ի N 1535-Ն որոշմամբ սահմանված կարգով կազմվում է վերականգնողական անհատական ծրագիր՝ հիմնվելով s, b, d և e ծածկագրերի գնահատման վրա, հաշմանդամություն ունեցող անձի կարիքներին համարժեք ՀՀ օրենսդրությամբ արտոնված ծառայություններ տրամադրելու նպատակով :

21. Վերականգնողական անհատական ծրագիր է կազմվում նաև այն դեպքում, երբ անձը թեպետև չի ճանաչվում որպես հաշմանդամություն ունեցող անձ (հաշմանդամություն ունեցող երեխա), սակայն օրգանիզմի ֆունկցիաների և մարմնի կառուցվածքի ոլորտներում սանդղակը տատանվում է 0.25-ից մինչև 0.30-ն ընկած միջակայքում կամ անձի գործունեության և մասնակցության ոլորտում սահմանափակումը կազմում է 0.25-ից մինչև 0.30: Այս դեպքում անձն ունի վերականգնողական անհատական ծրագրի հիման վրա անվճար բժշկական օգնության և սպասարկում ստանալու իրավունք, ինչպես նաև կարիքին համապատասխան վերականգնողական օգնություն ստանալու իրավունք:

**ՏԵՂԵԿԱՆՔ – ՀԻՄՆԱՎՈՐՈՒՄ**

**« ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ԵՎ Հայաստանի Հանրապետության ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒՆԻՍԻ 13-Ի N 780-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **Իրավական ակտի հիմնավորումը** | |
| 1. | **Անհրաժեշտությունը** |
|  | Նախագծի մշակման անհրաժեշտությունը բխում է 2017 թվականի հունվարի 12-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» N 122-Ն որոշման N 1 հավելվածի 108-րդ կետի, ՀՀ կառավարության 2014թ. հունվարի 9-ի «Անձի բազմակողմանի գնահատման` Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա հիմնված հաշման­դամության սահմանման մոդելի ներդրման» հայեցակարգին և հայեցակարգի կատարումն ապահովող միջոցառումների ժամանակացույցին հավանություն տալու մասին» ՀՀ կառավարության N 1 արձանագրային որոշման պահանջներից, ինչպես նաև ՀՀ կառավարության 2016թ. դեկտեմբերի 29-ի նիստի N 29.7/[388020]-17 հանձնարարականից: |
| 2. | **Ընթացիկ իրավիճակը և խնդիրները** |
|  | Ներկայումս բժշկասոցիալական փորձաքննության չափորոշիչները հաստատված են ՀՀ կառավարության 2003 թվականի հունիսի 13-ի N 780-Ն որոշմամբ:  Համաձայն նշված որոշման, անձի հաշմանդամության սահմանման հիմքում ընկած են առավելապես բժշկական չափորոշիչները, այսինքն անձին հաշմանդամ ճանաչելիս հիմնականում հաշվի է առնվում նրա ախտորոշումը: Չնայած դրա հիման վրա գնահատվում է նաև անձի կենսագործունեությունը՝ կենսագործունեության տեսակները (անձի ինքնասպասարկման, ինքնուրույն տեղաշարժվելու, կողմնորոշվելու, հաղորդակցվելու, սեփական վարքը հսկելու, ուսումնառելու, աշխատանքային գործունեությամբ զբաղվելու (երեխաների համար՝ խաղալու), հասարակության կյանքին մասնակցելու ունակությունների (կարողությունների) և հնարավորությունները), սակայն դրանք հստակ նկարագրված չեն, ինչն էլ հայեցողական որոշումներ կայացնելու տեղիք է տալիս:  Բացի այդ, ՀՀ կառավարության 2014թ. հունվարի 9-ի N 1 արձանագրային որոշմամբ նախատեսված է վերանայել հաշմանդամության գնահատման մոդելը, նոր մոդելի հիմքում դնելով ԱՀԿ ֆունկցիաների միջազգային դասակարգման սկզբունքներն ու մոտեցումները: Այս ուղղությամբ իրականացվել են համապատասխան աշխատանքներ՝ միջազգային փորձի ուսումնասիրություն, գործիքների մշակում, պիլոտ ծրագրեր, գիտակոնֆերանս: Արդյունքում, առաջարկվում է նոր մոդելի ներդրումն սկսել առաջին անգամ հաշմանդամության սահմանման նպատակով բժշկասոցիալական փորձաքննության դիմող անձանց նկատմամաբ: Նոր մոդելի շրջանականերում հաշմանդամության գնահատման հիմքում ընկած են ինչպես առողջությանը, այնպես էլ անձի գործունեությանն ու մասնակցությանը և միջավայարային խոչընդոտներին առնչվող գործոնները: Այսինքն, անձի հաշմանդամությունը գնահատվում է առողջական, անձի կարողությունների, անհատական և միջավայրային գործոնների գնահատման համատեքստում: ԱՀԿ ՖՄԴ սկզբունքների վրա մշակված չափորոշիչները հնարավորություն են տալիս կատարել անձի խնդիրների և կարիքների բազմակողմանի գնահատում և ըստ այդմ՝ որոշել նրա կարիքին անհրաժեշտ ծառայությունը:  Նոր չափորոշիչները հնարավորություն են տալիս ըստ ծանրության աստիճանների գնահատել նաև երեխաների հաշմանդամությունը, ինչի հնարավորությունը գործող օրենսդրությունը չի տալիս:  Նախագծով առանձնացված են առաջին անգամ դիմող և վերափորձաքննվող անձանց հաշմանդամության գնահատման չափորոշիչները: |
| 3. | **Կարգավորման նպատակը և բնույթը** |
|  | * 1. բարձրացնել բժշկասոցիալական փորձաքննության իրականացման գործընթացի օբյեկտիվության մակարդակը՝ սահմանելով առավել հստակ չափորոշիչներ,   2. Առանձին կանոնակարգել բժշկասոցիալական փորձաքննության չափորոշիչները՝ առաջին անգամ դիմող և վերափորձաքննվող անձանց համար,   3. Հաշմանդամությունը սահմանել ըստ անձի ֆունկցիանալության աստիճանի, գործունեության ու մասնակցության և միջավայրային գործոնների ունեցած ազդեցության համատեքստում,   4. Անձին տրամադրել իր կարիքներին համարժեք վերականգնողական ծառայություններ: |
| 4. | **Նախագծի մշակման գործընթացում ներգրավված ինստիտուտները և անձիք** |
|  | ՀՀ աշխատանքի և սոցիալական հարցերի նախարարություն, ՀՀ կրթության և ՀՀ առողջապահության նախարարությունները, ՄԱԿ-ի մանկական հիմնադրամը, UNDP-ին, ԱՄՆ ՄԶԳ USAID/PRIP-կենսաթոշակային բարեփոխումների իրականացման ծրագրի մասնագետները, միջազգային փորձագետները, հասարակական կազմակերպությունները |
| 5. | **Ակնկալվող արդյունքը** |
|  | 1. Բժշկասոցիալական փորձաքննության չափորոշիչների հստակեցում, հայեցողկական որոշումների կայացման հնարավորինս նվազեցում. 2. ԱՀԿ ֆունկցիաների միջազգային դասակարգման սկզբունքների վրա հիմնված հաշմանդամության սահմանման նոր մոդելի ներդնում՝ հաշմանդամություն ունենալու հանգամանքը պարզելու նպատակով առաջին անգամ բժշկասոցիալական փորձաքննության համար դիմած անձանց համար. 3. Անձի կարիքների գնահատում՝ սոցիալական մոդելի տեսանկյունից 4. Ծախսարդյունավետության բարձրացում: |

**Տ Ե Ղ Ե Կ Ա Ն Ք**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ԵՎ Հայաստանի Հանրապետության ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒՆԻՍԻ 13-Ի N 780-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

Նախագծի ընդունման կապակցությամբ այլ իրավական ակտերը, որոնցում փոփոխություններ և լրացումներ կատարելու անհրաժեշտություն կա, ներկայացված են փաթեթում:

**Տ Ե Ղ Ե Կ Ա Ն Ք**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ԵՎ Հայաստանի Հանրապետության ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒՆԻՍԻ 13-Ի N 780-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԵԿԱՄՈՒՏՆԵՐԻ ՈՒ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ԲԱՑԱԿԱՅՈՒԹՅԱՆ ՎԵՐԱԲԵՐՅԱԼ**

Նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի նախատեսվում:

**ՏԵՂԵԿԱՆՔ - ԱՄՓՈՓԱԹԵՐԹ**

**«ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ՉԱՓՈՐՈՇԻՉՆԵՐԸ ՀԱՍՏԱՏԵԼՈՒ ԵՎ Հայաստանի Հանրապետության ԿԱՌԱՎԱՐՈՒԹՅԱՆ 2003 ԹՎԱԿԱՆԻ ՀՈՒՆԻՍԻ 13-Ի N 780-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԻԾՆ ԸՆԴՈՒՆԵԼՈՒ ԿԱՊԱԿՑՈՒԹՅԱՄԲ ՇԱՀԱԳՐԳԻՌ ՆԱԽԱՐԱՐՆԵՐԻ ԱՌԱՐԿՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ ՎԵՐԱԲԵՐՅԱԼ**

|  |  |  |  |
| --- | --- | --- | --- |
| **Առաջարկության,**  **առարկության հեղինակը**  **(առաջարկության,**  **առարկության**  **ամսաթիվը)** | **Առարկության, առաջարկության բովանդակությունը** | **Եզրակացություն** | **Կատարված փոփոխությունը** |
| **ՀՀ առողջապահության նախարարի**  **20.03.2017թ.**  **Թիվ ԼԱ/11.1/3239-17** | **«Հայաստանի Հանրապետության կառավարության մի շարք որոշումներում փոփոխություններ և լրացումներ կատարելու մասին» ՀՀ կառավարության որոշման նախագծի վերաբերյալ.**  *(Նախագիծը ներկայացվել է այլ ելքով)* | | |
|  | 1. Նախագծի 1-ին կետի 3-րդ և 4-րդ ենթակետերով տրված հղումներում «փաստաթղթային» և «մարմինների» բառերը բացակայում են: Հետևաբար հիմք ընդունելով «Իրավական ակտերի մասին» ՀՀ օրենքի 43-րդ հոդվածի պահանջները` առաջարկում ենք Նախագծի 1-ին կետի 3-րդ և 4-րդ ենթակետերով սահմանել ճիշտ հղումներ: | Ընդունվել է | Կետերը խմբագրվել են: |
|  | 1. Նախագծի 1-ին կետի 5-րդ ենթակետով նախատեսվում է «փորձաքննությունների իրականացման բաժին» հասկացությունը, իսկ 7-րդ կետով որպես գործակալության կառուցվածքային ստորաբաժանում սահմանված է «փորձաքննությունների իրականացման կենտրոնական բաժին» հասկացությունը: Հիմք ընդունելով «Իրավական ակտերի մասին» ՀՀ օրենքի 36-րդ հոդվածի 4-րդ մասի պահանջները` առաջարկվում է Նախագիծը խմբագրել՝ կիրառելով միևնույն հասկացությունները: | Ընդունվել է | 7-րդ կետից հանվել է «կենտրոնական» բառը: |
|  | 1. Նախագծի 2-րդ կետով նախատեսվում է ՀՀ կառավարության 04.03.2004թ. թիվ 318-Ն որոշմամբ հաստատված «Պետության կողմից երաշխավորված անվճար և արտոնյալ պայմաններով բժշկական օգնություն և սպասարկում ստանալու իրավունք ունեցող` բնակչության սոցիալապես անապահով ու առանձին (հատուկ) խմբերի ցանկը» լրացնել նոր կետով սահմանվող անձանց նոր խմբով, դրանով իսկ ընդլայնելով անվճար բժշկական օգնությունից օգտվող շահառուների շրջանակը: Նախագծի 3-րդ կետով ևս նախատեսվում է Հայաստանի Հանրապետության կառավարության 2006 թվականի նոյեմբերի 23-ի N 1717-Ն որոշման հավելված N 1-ով հաստատված ցանկը համալրել՝ անվճար կամ արտոնյալ պայմաններով դեղեր ձեռք բերելու իրավունք ունեցող բնակչության սոցիալական նոր խումբ սահմանելով: Նշված կետերի կապակցությամբ հայտնում եմ, որ վերոհիշյալ լրացումները հանգեցնում են պետության կողմից երաշխավորված անվճար և արտոնյալ պայմաններով բժշկական օգնություն և սպասարկում ստացող շահառուների թվի ավելացման և լրացուցիչ ֆինանսական միջոցների անհրաժեշտության, սակայն, 2017 թվականի պետական բյուջեի «Առողջապահություն» բաժնով ֆինանսական միջոցներ նախատեսված չեն: Ուստի, նշված փոփոխությունը կարող է կիրարկվել հաջորդ ֆինանսական տարվա պետական բյուջեում միջոցներ նախատեսելու դեպքում: | Ընդունվել է ի գիտություն |  |
|  | 1. Հիմք ընդունելով «Իրավական ակտերի մասին» ՀՀ օրենքի 70-րդ հոդվածի 2-րդ մասի պահանջները՝ առաջարկվում է Նախագծի 4-րդ կետի 2-րդ ենթակետի «իգ» պարբերությունը խմբագրել: | Ընդունվել է | Կետը խմբագրվել է: |
|  | 1. Նախագծի 4-րդ կետի 2-րդ ենթակետի «իզ» պարբերությամբ նախատեսվում է բուժատեխնիկական հանձնաժողովին վերապահել ՎԱԾ-ի բժշկական վերականգնման ծրագրում օրենսդրությամբ սահմանված դեպքերում և կարգով՝ փոփոխություններ և (կամ) լրացումներ կատարելու իրավասությունը: Մինչդեռ Նախագծի 1-ին կետի 2-րդ ենթակետի «բ» պարբերությամբ բժշկասոցիալական փորձաքննության գործակալությանն է վերապահված վերականգնողական անհատական ծրագրերի կազմումը: Հետևաբար, վերականգնողական անհատական ծրագիրը կազմող մարմինն ինքը պետք է փոփոխություններ և (կամ) լրացումներ կատարի ՎԱԾ-ի բժշկական վերականգնման ծրագրում: Բացի այդ, սույն առաջարկը բխում է նաև «Վերականգնողական անհատական ծրագրերը կազմելու և իրականացնելու կարգը հաստատելու և Հայաստանի Հանրապետության կառավարության 2015 թվականի դեկտեմբերի 24-ի N 1535-Ն որոշումը ուժը կորցրած ճանաչելու մասին» ՀՀ կառավարության որոշման նախագծի Հավելվածի 14-րդ կետի պահանջից: | Չի ընդունվել | Հաշվի առնելով բուժատեխնիկական հանձնաժողովի գործառույթները (ՀՀ կառավարության 2015թ. սեպտեմբերի 10-ի թիվ 1035-Ն որոշում), նախագծով վերջինիս իրավունք է վերապահվում ՎԱԾ-ում փոփոխություններ և լրացումներ կատարել` իր իրավասությունների սահմաններում: «Վերականգնողական անհատական ծրագրերը կազմելու և իրականացնելու կարգը հաստատելու և Հայաստանի Հանրապետության կառավարության 2015 թվականի դեկտեմբերի 24-ի N 1535-Ն որոշումը ուժը կորցրած ճանաչելու մասին» ՀՀ կառավարության որոշման նախագծի Հավելվածի 40-րդ կետով բուժատեխնիկական հանձնաժողովին ևս տրվել է ՎԱԾ-ում փոփոխություններ և (կամ) լրացումներ կատարելու իրավասություն: |
|  | 1. Նախագծի 4-րդ կետի 7-րդ ենթակետով նախատեսվում է Հայաստանի Հանրապետության պետական բյուջեի միջոցների հաշվին պարագաները տրամադրել նաև «ծառայողական պարտականությունները կատարելիս անհայտ կորած, ինչպես նաև Հայաստանի Հանրապետության օրենսդրությամբ սահմանված կարգով անհայտ բացակայող կամ մահացած ճանաչված զինծառայողների ընտանիքների անդամներին»: Մինչդեռ ՀՀ քաղաքացիական օրենսգրքով «անհայտ կորած» հասկացություն սահմանված չէ: Հետևաբար, հիմք ընդունելով ՀՀ քաղաքացիական օրենսգրքի 47-րդ հոդվածի պահանջները և այն հանգամանքը, որ «անհայտ կորածի» իրավական կարգավիճակն առանձին սահմանված չէ, և անհայտ կորած լինելու հանգամանքը ևս պետք է հաստատվի դատարանի կողմից մահացած ճանաչելու ուժով, առաջարկվում է Նախագիծը խմբագրել: | Ընդունվել է ի գիտություն | «ծառայողական պարտականությունները կատարելիս անհայտ կորած, ինչպես նաև Հայաստանի Հանրապետության օրենսդրությամբ սահմանված կարգով անհայտ բացակայող կամ մահացած ճանաչված զինծառայողների ընտանիքների անդամների» հասկացությունը սահմանված է «Զինծառայողների և նրանց ընտանիքների անդամների սոցիալական ապահովման մասին» ՀՀ օրենքում (3-րդ հոդված, բ ենթակետ) |
|  | **«Բժշկասոցիալական փորձաքննության իրականացման կարգը հաստատելու մասին» ՀՀ կառավարության որոշման նախագծի վերաբերյալ** | | |
|  | 1. Նախագծի վերնագիրն անհրաժեշտ է խմբագրել՝ համապատասխանեցնելով «Իրավական ակտերի մասին» ՀՀ օրենքի 40-րդ հոդվածի 1-ին մասի դրույթներին: | Ընդունվել է | Վերնագիրը խմբագրվել է: |
|  | 1. Նախագծի Հավելված 1-ի 5-րդ կետը խմբագրման կարիք ունի, մասնավորապես՝ անհրաժեշտ է խմբագրել «բժշկական կազմակերպությունների առաջնային բժշկական օղակ» արտահայտությունը, հաշվի առնելով այն հանգամանքը, որ նշյալ կետում հավանաբար խոսքը գնում է անձին սպասարկող ամբուլատոր-պոլիկլինիկական բժշկական հաստատության մասին։ Բացի այդ, հասկանալի չէ, թե ինչու նույն կետում և հաջորդող 6-րդ կետում նշված է միայն «Ավան» հոգեկան առողջության կենտրոն» ՓԲԸ-ն, հաշվի առնելով այն հանգամանքը, որ նշյալ կենտրոնին բնորոշ գործառույթներ իրականացվում են նաև ՀՀ որոշ մարզերում գործող, ինքնուրույն իրավաբանական անձի կարգավիճակ ունեցող, հոգեբուժական բժշկական օգնություն և սպասարկում իրականացնող հաստատությունները։ | Ընդունվել է | 5-րդ և 6-րդ կետերը խմբագրվել են: |
|  | 1. Նախագծի Հավելված 1-ի 6-րդ կետի կապակցությամբ հարկ է նշել, որ պարզ չէ, թե որոնք են «ֆորմուլյար լրացնելու իրավասություն ունեցող պոլիկլինիկաները» և ինչ սկզբունքով են վերջիններս իրականացնելու ոչ իրենց կողմից սահմանված կարգով սպասարկվող անձի բժշկական հետազոտում, այդ թվում՝ անհրաժեշտ լաբորատոր-գործիքային ախտորոշիչ հետազոտությունների իրականացում, առավել ևս արդեն իսկ հաշմանդամության խումբ ունեցող անձանց վերափորձաքննության համար անհրաժեշտ բժշկական հետազոտումը, հաշվի առնելով ամբուլատոր-պոլիկլինիկական բժշկական հաստատությունների ֆինանսավորման սկզբունքները։ | Ընդունվել է ի գիտություն | Նախագծի հավելված 1-ի 6-րդ կետում սահմանվել է, որ ֆորմուլյար լրացնելու իրավասություն ունեցող բժշկական կազմակերպությունների ցանկը հաստատվում է ՀՀ առողջապահության նախարարի կողմից: |
|  | 1. Նախագծի Հավելված 1-ի 7-րդ կետում նշված է, որ «… ֆորմուլյարի լրացման նպատակով անձին ուղղորդում է սույն կարգի 7-րդ կետում նշված բժշկական կազմակերպություններից մեկը», որի հետ կապված հայտնում եմ, որ նշյալ կետում թվարկված չեն «բժշկական կազմակերպությունները»։ | Ընդունվել է | 7-րդ կետը խմբագրվել է: |
|  | 1. Նախագծի Հավելված 2-ի որոշ դրույթներ արդեն իսկ առկա են Հավելված 1-ում, ուստի առաջարկվում է այն վերանայել՝ կրկնությունից խուսափելու նպատակով: | Ընդունվել է ի գիտություն |  |
|  | 1. Անձի բազմակողմանի գնահատման` Առողջապահության համաշխարհային կազմակերպության ֆունկցիաների միջազգային դասակարգման սկզբունքների վրա նախատեսվող անձի առողջական վիճակի գնահատման և «ֆորմուլյարի» պատշաճ լրացման նպատակով անհրաժեշտություն է առաջանալու կազմակերպելու այդ գործառույթն իրականացնող բժշկական անձնակազմի վերապատրաստումներ, որի համար անհրաժեշտ կլինեն լրացուցիչ ֆինանսական միջոցներ։ | Ընդունվել է ի գիտություն |  |
|  | 1. Նախագծում կիրառվող «բժշկական կազմակերպության կողմից անձի վերաբերյալ կազմվող ֆորմուլյարի ձևը» հավանաբար «բժշկասոցիալական փորձաքննության ուղեգրի ձևն է»: Առաջարկվում է ձևակերպումը հստակեցնել: | Ընդունվել է | Նախագծի 4-րդ կետում ձևակերպումը հստակեցվել է |
|  | 1. Հիմք ընդունելով ՀՀ կառավարության 2013 թվականի հուլիսի 25-ի N 806-Ն որոշման պահանջները, առաջարկվում է Նախագիծ 2-ի Հավելված 1-ի 5-րդ կետով սահմանված «գերատեսչական պոլիկլինիկա» բառերը փոխարինել «գերատեսչական բժշկական հիմնարկ» բառերով: | Ընդունվել է | Բառերը փոխարինվել են |
|  | 1. Նախագծի Հավելված 1-ի 7-րդ կետում նշված է, որ «ֆորմուլյարի լրացման նպատակով անձին ուղղորդում է սույն կարգի 7-րդ կետում նշված բժշկական կազմակերպություններից մեկը», մինչդեռ նշված կետում թվարկված չեն «բժշկական կազմակերպությունները»։ Նույն պահանջը վերաբերում է նաև Նախագիծ 2-ի Հավելված 2-ի 1-ին կետին: | Ընդունվել է | 7-րդ կետը խմբագրվել է: |
|  | 1. Անհրաժեշտ է հստակեցնել, թե ինչ է իրենից ներկայացնում և ինչպես պետք է լրացվի Նախագիծ 2-ի Հավելված 2-ով կիրառվող ինքնագնահատման թերթիկը: | Ընդունվել է | Նախագծի N 2 հավելվածը լրացվել է նոր` 8-րդ կետով: |
|  | **«Բժշկասոցիալական փորձաքննության չափորոշիչները հաստատելու մասին» ՀՀ կառավարության որոշման նախագծի**  **վերաբերյալ՝** | | |
|  | 1. Նախագծի վերնագիրն անհրաժեշտ է խմբագրել՝ համապատասխանեցնելով «Իրավական ակտերի մասին» ՀՀ օրենքի 40-րդ հոդվածի 1-ին մասի դրույթներին: | Ընդունվել է | Վերնագիրը խմբագրվել է |
|  | 1. Առաջարկվում է Նախագծի Հավելվածի N 1-ի համարակալումը համապատասխանեցնել «Իրավական ակտերի մասին» ՀՀ օրենքի 41-րդ հոդվածի պահանջներին: | Ընդունվել է | Համարակալումը շտկվել է: |
|  | 1. Նախագծի Հավելված 4-ի 31-րդ կետի համաձայն՝ «Եթե բժշկասոցիալական փորձաքննության ժամանակ անձը չի ճանաչվում հաշմանդամ, ապա նրա համար մշակվում է վերականգնողական անհատական ծրագիր, որի հիման վրա անձն ունի անվճար բուժօգնության և բուժսպասարկման իրավունք, ստանալու նաև կարիքին համապատասխան վերականգնողական այլ ծառայություն», ինչը հանգեցնում է պետության կողմից երաշխավորված անվճար և արտոնյալ պայմաններով բժշկական օգնություն և սպասարկում ստացող շահառուների թվի ավելացման և լրացուցիչ ֆինանսական միջոցների անհրաժեշտության։ Ուստի, այն կարող է իրականացվել միայն լրացուցիչ ֆինանսական միջոցների առկայության դեպքում: | Ընդունվել է ի գիտություն |  |
|  | 1. Նախագծի Հավելված 4-ի 31-րդ կետում «բուժօգնության և բուժսպասարկման» բառերը փոխարինել «բժշկական օգնության և սպասարկման» բառերով՝ հիմք ընդունելով «Բնակչության բժշկական օգնության և սպասարկման մասին» ՀՀ օրենքի դրույթները: | Ընդունվել է | Բառերը փոխվել են: |
|  | **«Վերականգնողական անհատական ծրագրերը կազմելու և իրականացնելու կարգը հաստատելու և Հայաստանի Հանրապետության կառավարության 2015 թվականի դեկտեմբերի 24-ի N 1535-Ն որոշումը ուժը կորցրած ճանաչելու մասին» ՀՀ կառավարության որոշման նախագծի վերաբերյալ**  *(Նախագիծը ներկայացվել է այլ ելքով)* | | |
|  | 1. Նախագծի Հավելվածի 8-րդ կետով Հայաստանի Հանրապետության կառավարության որոշման անվանման հիշատակումը չի համապատասխանում «Իրավական ակտերի մասին» ՀՀ օրենքի 39-րդ հոդվածի պահանջին:   Բացի այդ, սույն կետն անհրաժեշտ է խմբագրել, հաշվի առնելով այն հանգամանքը, որ Հայաստանի Հանրապետության կառավարության 2008 թվականի մարտի 27-ի N 276-Ն որոշմամբ սահմանվում է միայն բժշկական օգնության և սպասարկման տեսակների ցանկը: | Ընդունվել է | Կետը խմբագրվել է: |
| **ՀՀ ֆինանսների նախարարի**  **27.03.2017թ.**  **Թիվ 01/83-1/5368-17** | **«Հայաստանի Հանրապետության կառավարության մի շարք որոշումներում փոփոխություններ և լրացումներ կատարելու մասին» ՀՀ կառավարության որոշման նախագծի վերաբերյալ.**  *(Նախագիծը ներկայացվել է այլ ելքով)* |  |  |
|  | 22. Նախագիծ 1-ով նախատեսվում է բժշկասոցիալական փորձաքննության համար դիմած և բժշկասոցիալական փորձաքննության արդյունքում հաշմանդամ չճանաչված անձանց բժշկասոցիալական փորձաքննության ոլորտում իրավասու պետական մարմնի կողմից կազմված վերականգնողական անհատական ծրագրի (այսուհետ` ՎԱԾ) շրջանակներում տրամադրել որոշ սոցիալական ծառայություններ, հիվանդանոցային բժշկական օգնություն և սպասարկում, անվճար կամ արտոնյալ պայմաններով ամբուլատոր-պոլիկլինիկական բժշկական հաստատությունների միջոցով 50 տոկոս զեղչով դեղեր, առաջին անգամ հաշմանդամ չճանաչված անձանց` վերականգնողական, տեխնիկական միջոցներ և այլ օժանդակ սարքեր (բացառությունը վերաբերում է եվրոպական երկրների արտադրության լսողական սարքերի ձեռքբերմանը, որոնք կտրվեն բժշկասոցիալական փորձաքննության արդյունքում հաշմանդամ չճանաչված անձանց, ՎԱԾ-ի հիման վրա, անկախ այն հանգամանքից, թե լսողական սարքը նրանց տրվում է առաջին անգամ, թե՝ կրկնակի) և այլն: Այդ կապակցությամբ առաջարկում ենք հիմնավորել առանձին ծառայությունների (միջոցառումների) տրամադրումը մի դեպքում` հաշմանդամ չճանաչված անձանց, մյուս դեպքում` առաջին անգամ հաշմանդամ չճանաչված անձանց համար: | Ընդունվել է | Նախագիծը խմբագրվել է: Ամբողջ տեքստում «հաշմանդամ չճանաչված» բառերը փոխարինվել են «առաջին անգամ բժշկասոցիալական փորձաքննության համար դիմած և փորձաքննության արդյունքում հաշմանդամ չճանաչված» բառերով։ |
|  | 23.Նախագիծ 1-ի 1-ին մասով նախատեսվում է փոփոխություններ և լրացումներ կատարել ՀՀ կառավարության 2002 թվականի նոյեմբերի 14-ի N 1822-Ն որոշման մեջ՝ պայմանավորված փաստաթղթային փորձաքննության ներդրման հանգամանքով: Այդ կապակցությամբ նախատեսվում է կատարել կառուցվածքային փոփոխություններ, այդ թվում՝ ՀՀ բժշկասոցիալական փորձաքննության գործակալության (այսուհետ` Գործակալություն) կառուցվածքում գործող վերափորձաքննության բաժնի փոխարեն ստեղծել երկու նոր ստորաբաժանում՝ փաստաթղթային բժշկասոցիալական փորձաքննությունների իրականացման կենտրոնական բաժին ու բողոքների քննման և մոնիթորինգի բաժին, ինչպես նաև ներկայումս գործող բժշկասոցիալական փորձաքննության 26 տարածքային հանձնաժողովների փոխարեն ստեղծել մեկական տարածքային բաժին Երևանում և մարզերում (ընդամենը՝ 11 բաժին): Ընդ որում, Նախագիծ 1-ի 1-ին կետի 6-րդ ենթակետով նախատեսվում է, որ Գործակալության կառուցվածքային ստորաբաժանումների և տարածքային բաժինների աշխատողները կլինեն քաղաքացիական ծառայողներ, բացառությամբ նոր ստեղծվող երկու կառուցվածքային ստորաբաժանումների աշխատողների: Մինչդեռ, ներկայիս բոլոր տարածքային հանձնաժողովների աշխատողները քաղաքացիական ծառայողներ չեն հանդիսանում: | Ընդունվել է | Նախագիծի 1-ին կետի 5-րդ ենթակետում «տարածքային բաժինների» բառերը հանվել են։ |
|  | 24. Նախագիծ 1-ի 4-րդ մասով ՀՀ կառավարության 2015 թվականի սեպտեմբերի 10-ի N 1035-Ն որոշման N 1 հավելվածի 12-րդ կետում նախատեսվում է կատարել լրացում (7-րդ ենթակետ), ըստ որի ՀՀ պետական բյուջեի միջոցների հաշվին նախատեսվում է վերականգնողական, տեխնիկական միջոցներ և այլ օժանդակ սարքեր տրամադրել նաև ծառայողական պարտականությունները կատարելիս անհայտ կորած, ինչպես նաև ՀՀ օրենսդրությամբ սահմանված կարգով անհայտ բացակայող կամ մահացած ճանաչված զինծառայողների ընտանիքների անդամներին և N 1 հավելվածը լրացնել 16.1 կետով հետևյալ բովանդակությամբ.  «Զինվորական ծառայության ընթացքում ստացած վիրավորման պատճառով վերին և ստորին վերջույթների հատուկ՝ պետական նպատակային ծրագրերով չնախատեսված պրոթեզավորման կարիք ունեցող՝ զինվորական ծառայությունը շարունակող կամ աշխատանաքային այլ գործունեություն ծավալող հաշմանդամություն ունեցող անձանց պրոթեզավորում կարող է կատարվել լիազորած մարմնի ղեկավարի կողմից սահմանված դեպքերում և կարգով` ՀՀ պետական բյուջեի տվյալ նպատակային ծրագրով նախատեսված գումարի առավելագույնը 2 տոկոսի սահմաններում:»:  Նախագիծ 1-ի հավելվածով ՀՀ կառավարության 2015 թվականի սեպտեմբերի 10-ի N 1035 որոշման նոր խմբագրությամբ ներկայացված N 2 հավելվածով նախատեսվում է վերականգնողական, տեխնիկական միջոցների և այլ օժանդակ սարքերի օգտագործման ժամկետներում կատարել փոփոխություններ: Նախագիծ 4-ով նախատեսվում է հաստատել բժշկասոցիալական փորձաքննության չափորոշիչները:  Ելնելով վերոգրյալից հայտնում ենք, որ Նախագծեր 1-ի և 4-ի ընդունումը կհանգեցնի ՀՀ պետական բյուջեի ծախսերի փոփոխության, որի գծով ֆինանսական գնահատականը ներկայացված չէ: | Ընդունվել է ի գիտություն | ՀՀ պետական բյուջեի ծախսերի փոփոխության ֆինանսական գնահատականը ներկայացված է  պետական բյուջեում եկամուտների ու ծախսերի էական ավելացման կամ նվազեցման բացակայության վերաբերյալ տեղեկանքով։ |
| **ՀՀ արդարադատության**  **նախարարի**  **28.03.2017թ.**  **Թիվ 01/19.2/4761-17** | **«Հայաստանի Հանրապետության կառավարության մի շարք որոշումներում փոփոխություններ և լրացումներ կատարելու մասին» ՀՀ կառավարության որոշման նախագծի վերաբերյալ.**  *(Նախագիծը ներկայացվել է այլ ելքով)* | | |
|  | 25.Հայաստանի Հանրապետության Սահմանադրության 6-րդ հոդվածի 2-րդ մասի համաձայն «Սահմանադրության և օրենքների հիման վրա և դրանց իրականացումն ապահովելու նպատակով Սահմանադրությամբ նախատեսված մարմինները կարող են օրենքով լիազորվել ընդունելու ենթաօրենսդրական նորմատիվ իրավական ակտեր: Լիազորող նորմերը պետք է համապատասխանեն իրավական որոշակիության սկզբունքին»: Նշված հոդվածի բովանդակությունից ելնելով, գտնում ենք, որ Հայաստանի Հանրապետության կառավարության հիշյալ որոշումների նախագծերով Հայաստանի Հանրապետության առողջապահության, աշխատանքի և սոցիալական հարցերի նախարարներին ուղղված մի շարք հանձնարարականներ` ընդունելու ենթաօրենսդրական նորմատիվ իրավական ակտեր, չեն համապատասխանում Հայաստանի Հանրապետության Սահմանադրությանը: ՈՒստի այդ ենթաօրենսդրական իրավական ակտերի դրույթներն անհրաժեշտ է նախատեսել Հայաստանի Հանրապետության կառավարության սույն որոշումների նախագծերով` համաձայն «Իրավական ակտերի մասին» Հայաստանի Հանրապետության օրենքի 14-րդ հոդվածի պահանջների: Սակայն հարկ է նաև նշել, որ այս կարգավորումը վերաբերում է միայն նորմատիվ բնույթ ունեցող ենթաօրենսդրական իրավական ակտերին, և չի վերաբերում նախագծերով նախատեսված անհատական ակտերին(մեթոդական ուղեցույցներ և այլն): | Չի ընդունվել | Համաձայն «Իրավական ակտերի մասին» ՀՀ օրենքի 14-րդ հոդվածի 2-րդ կետի` «Հայաստանի Հանրապետության կառավարության որոշումները չպետք է հակասեն Հայաստանի Հանրապետության Սահմանադրությանը, Հայաստանի Հանրապետության օրենքներին, Հայաստանի Հանրապետության սահմանադրական դատարանի որոշումներին, Հայաստանի Հանրապետության Ազգային ժողովի որոշումներին, Հայաստանի Հանրապետության Նախագահի հրամանագրերին և կարգադրություններին, Հայաստանի Հանրապետության Ազգային ժողովի վավերացրած կամ Հայաստանի Հանրապետության Նախագահի հաստատած Հայաստանի Հանրապետության միջազգային պայմանագրերին, ինչպես նաև օրենքով ուղղակի նախատեսված իրենց լիազորությունների շրջանակներում ընդունված Հայաստանի Հանրապետության կենտրոնական բանկի խորհրդի և կարգավորող հանձնաժողովների որոշումներին»: Հայտնում ենք նաև, որ Նախագծում արդեն իսկ նախատեսվել են հիմնական դրույթները, իսկ ՀՀ աշխատանքի և սոցիալական հարցերի և ՀՀ առողջապահության նախարարների հրամաններով կարգավորվելու են դրանց ընթացակարգերը և մեթոդական ուղեցույցները: |
|  | 26.«Հայաստանի Հանրապետության կառավարության մի շարք որոշումներում փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի նախաբանում հարկ է հղում կատարել Հայաստանի Հանրապետության կառավարության 2017 թվականի հունվարի 12-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» N 122-Ն որոշման N1 հավելվածի 108-րդ կետին` համաձայն «Իրավական ակտերի մասին» Հայաստանի Հանրապետության օրենքի 37-րդ հոդվածի պահանջների: | Ընդունվել է | Նախագծի նախաբանը խմբագրվել է։ |
|  | 27.Նախագծի 1-ին կետի 1-ին ենթակետի ա. և գ. պարբերություններում «ավելացնել» բառն անհրաժեշտ է փոխարինել «լրացնել» բառով` համաձայն «Իրավական ակտերի մասին» Հայաստանի Հանրապետության օրենքի 70-րդ հոդվածի պահանջների: | Ընդունվել է | Բառերը փոխարինվել են։ |
|  | 28.Նախագծի 1-ին կետի 2-րդ ենթակետի ա. պարբերությունում անհրաժեշտ է «ենթակետի» բառը փոխարինել «ենթակետը» բառով,իսկ «բառով» բառը փոխարինել «բառերով» բառով` համաձայն «Իրավական ակտերի մասին» Հայաստանի Հանրապետության օրենքի 36-րդ հոդվածի պահանջների: | Ընդունվել է | Բառերը փոխարինվել են։ |
|  | 29.Նախագծի 1-ին կետի 3-րդ ենթակետում անհրաժեշտ է «բառերը» բառը փոխարինել «բառը» բառով` համաձայն «Իրավական ակտերի մասին» Հայաստանի Հանրապետության օրենքի 36-րդ հոդվածի պահանջների: | Ընդունվել է | Բառերը փոխարինվել են։ |
|  | 30. Նախագծի 1-ին կետի 3-րդ ենթակետում անհրաժեշտ է «մարմինների» բառը փոխարինել «տարածքային մարմինների» բառերով, իսկ «բաժինների» բառը փոխարինել «տարածքային բաժինների» բառերով` համաձայն «Իրավական ակտերի մասին» Հայաստանի Հանրապետության օրենքի 70-րդ հոդվածի պահանջների: | Ընդունվել է | Բառերը փոխարինվել են։ |
|  | 31.«Բժշկասոցիալական փորձաքննության չափորոշիչները հաստատելու և Հայաստանի Հանրապետության կառավարության 2003 թվականի հունիսի 13-ի N 780-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագծի նախաբանում անհրաժեշտ է հղում կատարել Հայաստանի Հանրապետության կառավարության 2017 թվականի հունվարի 12-ի «Հայաստանի Հանրապետության կառավարության 2017 թվականի գործունեության միջոցառումների ծրագիրը և գերակա խնդիրները հաստատելու մասին» N 122-Ն որոշման N1 հավելվածի 108-րդ կետին` համաձայն «Իրավական ակտերի մասին» Հայաստանի Հանրապետության օրենքի 37-րդ հոդվածի պահանջների: | Ընդունվել է | Նախագծի նախաբանը խմբագրվել է։ |
|  | 32.Նախագծի 3-րդ կետում «նախարարին`» բառից հետո անհրաժեշտ է լրացնել «որոշումն ուժի մեջ մտնելուց հետո» բառերը` համաձայն «Իրավական ակտերի մասին» Հայաստանի Հանրապետության օրենքի 70-րդ հոդվածի պահանջների: | Ընդունվել է | 3-րդ կետը խմբագրվել է: |
|  | 33.Նախագծի հավելված N2-ում կետերի համարակալումն անհրաժեշտ է վերանայել։ | Ընդունվել է | Համարակալումը շտկվել է: |
|  | 34.Հարկ է «Վերականգնողական անհատական ծրագրերը կազմելու և իրականացնելու կարգը հաստատելու և Հայաստանի Հանրապետության կառավարության 2015 թվականի դեկտեմբերի 24-ի N 1535-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագծի հավելվածով նախատեսված կարգի 20-րդ կետում «24-րդ» բառը փոխարինել «22-րդ» բառոով, 24-րդ կետում «16-րդ» բառը փոխարինել «15-րդ» բառով, 42-րդ կետում «43-րդ» բառը փոխարինել «41-րդ» բառով, 43-րդ կետում «43-րդ» բառը փոխարինել «41-րդ» բառով, 45-րդ կետում «46-րդ» բառը փոխարինել «44-րդ» բառով, իսկ 42-րդ կետի 4-րդ ենթակետով» բառերը փոխարինել «40-րդ կետի 3-րդ ենթակետով» բառերով, 49-րդ կետում «32-րդ» բառը փոխարինել «30-րդ» բառով, 51-րդ կետում «51-րդ և 52-րդ» բառերը փոխարինել «49-րդ և 50-րդ» բառերով, 52-րդ կետում «53-րդ» բառը փոխարինել «51-րդ» բառով, 54-րդ կետում «57-րդ և 58-րդ» բառերը փոխարինել «55-րդ և 56-րդ» բառերով, 56-րդ կետում «19-րդ» բառը փոխարինել «18-րդ» բառով, 57-րդ կետում «53-րդ և 54-րդ» բառերը փոխարինել «51-րդ և 52-րդ» բառերով, 60-րդ կետում «44-րդ» բառը փոխարինել «42-րդ բառով ` համաձայն «Իրավական ակտերի մասին» Հայաստանի Հանրապետության օրենքի 70-րդ հոդվածի պահանջների: | Ընդունվել է | Բառերը փոխարինվել են։ |
|  | 35.Անհրաժեշտ է «Բժշկասոցիալական փորձաքննության իրականացման կարգը հաստատելու և Հայաստանի Հանրապետության կառավարություն 2006 թվականի մարտի 2-ի N 276-Ն որոշումն ուժը կորցրած ճանաչելու մասին» Հայաստանի Հանրապետության կառավարության որոշման նախագծի անվանման մեջ արտացոլել նախագծի 2-րդ կետով նախատեսված կարգավորումը` համաձայն «Իրավական ակտերի մասին» Հայաստանի Հանրապետության օրենքի 40-րդ հոդվածի պահանջների: | Ընդունվել է | Նախագծի վերնագիրը խմբագրվել է։ |
| **Նախագծերը տեղադրվել են**  [**www.e-draft.am**](http://www.e-draft.am) **կայքում՝ հանրային քննարկման նպատակով** | Առաջարկություններ չեն ստացվել: | Ընդունվել է ի գիտություն |  |